Irudikatzen duzu hilekoa aske isurtzea odola atxikitzeko ezer erabili gabe? Galtzetan orban gorri ilunarekin kalean lasai doan emakumea irudikatu dezakegu agian. Eta esaten badizut hilekoa bota beharra sentitu eta komunean edo nahinon askatzeko gai izatean datzala odol isurketa librea?\n“Gizonek gidatutako gizartean hilekoa lotsaz eramatearen araua ezarri da, biztanleriaren erdiak egunerokoan bizi duena normaltasunez bizitzea ezintzen duena”. 2015eko abuztuan Kiran Gandhi M.I.A. taldeko bateria-jotzaileak idatzitako hitzak dira. Londresko maratoian hilekoa galtzetan agertu zen korrika Gandhi. Ikuskera maskulinoek agintzen duten gizartean emakumeek hilekoaren zikloa izango ez balitz bezala jokatu behar dutela salatu zuen, ezin azaleratuz gorputz ziklikoa izateak dakarrena.\nAntzeko ekintza egin zuen Rupi Kaur poeta pakistandarrak. Odol orbanekin argazkiak sarera igo eta Instagram sare sozialak zentsuratu egin zituen, hilekoak tabu izaten jarraitzen duen seinale. “Ez noa barkamenik eskatzera barruko arropatan ikusi nahi nauen baina orban txiki batekin deseroso sentitzen den gizarte misoginoaren urguilua elikatzeko”, adierazi zuen poetak.\nErika Irusta Barakaldon sortua eta hilekoaren pedagogo bakanetakoa da munduan, El Camino Rubi eta Soy1Soy4 proiektuen sortzailea. Odol isurketa librea mugimendu ekologistaren inguruko lagun batzuei esker ezagutu zuen berak, baina gaiak amu ugari dituela dio; Gandhi eta Kaurren gisako aldarrikapena baino, batez ere, gorputzaren ezagutza. Hilekoaren egunetarako gutxi ezagutzen den aukera da: kontzientzia korporala eta zoru pelbikoa landu eta hileko odol isuria kontrolatzeko gaitasuna izatea.\nKiran Gandhik Londresko maratoia egin zuen hilekoa biltzeko ezer jarri gabe. Nahita egin zuen, horrela erosoago sentituko zelako eta hilekoaren tabua haizatu nahi zuelako. Medioetan oihartzun handia izan zuen. Argazkia: Medical Daily.\n“Kontrakzioen sentsazioa da, maskurian pisua jarri eta txiza egitera zoazela-edo sentitzen duzu, baina badakizu ez dela txiza”, kontatu du Irustak. Ez bagina ez umetokiaren lepoa ez dira kontrolatu daitezkeen esfinterrak, baina zoru pelbikoa lantzeko ariketen bitartez posible da odola isurtzeko beharra sentitzea. Bere esanetan, “ez gernua bezainbeste, baina minutu gutxiz posible da odola eustea”.\nGaldera berez dator: nolatan emakume gehienek ez dute sentitzen? Beraien pelbisa ezezagun hutsa delako eta genitalekin eta fluxuekin zerikusia duen oro tabua izan delako gure kulturan. Ginekologo askok kontua mesfidantzaz begiratzen badute ere, Irustak dio gero eta aditu gehiagori entzun diela pelbisarekin konexio neuromuskularrak lantzean kontrolatzea lor daitekeela.\nHilekoaren zikloa ez da odola kanporatzen den lauzpabost egunetara mugatzen. Etengabe hor dagoen auzia dela azpimarratzen du bere lanean Irustak, nahiz eta zikloa erabat ezezaguna izan gehiengoarentzat. Honen lau faseetan –hilekoa, aurreobulazio fasea, obulazioa eta hilekoaren aurrefasea– gorputzean izaten diren aldaketa fisiko, mental eta gogo-aldartearenak ez ditugula ezagutzen dio, kulturalki “histeriarekin eta antzeko irakurketa patriarkalekin” irakurri direlako. Hormonek eragindako aldaketa horiek ezin direla arazo moduan ulertu defendatzen du, alderantziz, gorputz esperientzian oinarrituta berezko lengoaiaz jabetu beharra dagoela.\n“Hitz gutxitan, ez daukagu ideiarik zer den hilekoa izatea, eta zehatzago esanda, zer den hilekoa gizarte honetan izatea”, dio Irustak. Hein horretan, hilekoa duen gorputza genero bateko edo besteko izan, aldeak nabari ditu: “Esaterako, hilekoaren aurreko fasean, amorratuen edo inguruarekiko sentiberen egon zaitezkeenean, emakumea are gehiago estutzen da bere rolean ez delako sartzen haserretzea; aldiz, hilekoa duten gizon transexual ugari ez dira berdin estutzen, dena pikutara bidaltzeko gogoa eramangarriagoa baita genero maskulinoan”.\nRupi Kaur artistarena da irudia. Honela dio bere hausnarketan: “Odola isurtzen dugu eta haiek zikina dela uste dute, arreta bila gabiltzala, zama dela, gaixoa; arnastea bezain prozesu naturala ez balitz bezala”.\nMitifikazioak eta pribilegioak\nMunduko hainbat kulturatan, lehen aldiz hilekoa duten emakumeei odola botatzeko beharra identifikatzen irakasten zaie, leku egokia bila dezaten isurtzeko. Mendebaldean ere, industrializaziora arte odol isurketa librea ohiko praktika izan zela ikertu du Irustak. Klase altuenek bazuten odola xurgatzeko zer erabili, baina gehiengoak komunean edo ahal zuen lekuan isurtzen zuela dio.\nDena dela, horren dokumentazio faltaz eta beste kulturez egiten den mitifikazioaz ohartarazi du pedagogoak: “Guretzat kontu moderno edo askatzailea izan daitekeena beste lurralde batzuetan, Indian edo Afrikako herrialde askotan kasu, izugarria da, ez dutelako inolako ‘babes metodorik’ eta hilekoaren tabuak gure gizartean baino mila kilo gehiago pisatzen duelako”.\nOdol isurketa libreak praktikotasuna eta “zikintzeko” aukerak larregi ez arduratzea behar ditu egungo gure gizartean, Irustaren ustetan. Inguru eta klase jakin batean, praktika posiblea izan daitekeela deritzo, nahiz eta kontu pribilegiatua izatera irits daitekeen: “Ni autonomoa naiz eta etxean egiten dut lan, alboan daukat komuna eta badaukat hilekoaren fasean patxadaz nire gorputzarekin adiago egoteko aukera, baina gizonez betetako bulego batean lan egiten duen batentzat erokeria izan daitekeela ulertu dezaket”.\nIndustrializazioa baino lehen, klase altuenek bazuten odola xurgatzeko zer erabili, baina gehiengoak komunean edo ahal zuen lekuan isurtzen zuen\nHorregatik, kopa eta oihalezko konpresen gisako metodo “alternatiboak” dakarten ezagutzari ematen dio garrantzia, odola bota baino batu egiten dutenak: “Ezagutza prozesuan dago perla, gero zure zoru pelbikoa kontrolatzeko gai zaren edo galtzak odolez beteta eraman nahi dituzun, norberaren erabakia da”.\n(Auto)ezagutzak zabaltzen dituen aukerak\nEsperimentatu zale direnentzat hilekoaren odolak potentzialtasun amaigabea duela gogoratu du Irustak; bada arterako erabiltzen duenik, landareentzat ongarri edo kosmetikoetarako. “Baliteke askori nazka ematea, baina horretarako ere ona da kopa, adibidez, aurrejuzguak eta buruan sartu dizkiguten mitoak aurrez aurre jartzen dizkizulako”.\nKonpresa eta tanpoien merkatuak gorputzarekin konektatzeko baino, urruntzeko joera erakusten du gaur. Tampax tanpoi marka ezagunaren diseinuak izan duen bilakaeran nabari da; sinpleak eta behatzarekin sartzekoak izatetik, sofistikatuak eta norbera ukitu gabe aplikagailu batekin jartzekoak izatera igaro dira. Jada merkaturatzen hasi diren kulero xurgatzaileak ere ildo berean kokatu daitezke, hilekoa deserosotzat eta ezkutatu beharrekotzat jotzen dutenak.\nIrustari beste elkarrizketa batean galdetu zioten: Ez al da izango orain odol isurketa librea itxurakeria kontu bat? Norbaiti otu dakiokeela dio odoletan argazkia atera eta “begira, odol isurketa librea edo freebleeding egiten ari naiz” izenpean sarean zabaltzea. Horrek posizio batean jartzen gaituela dio, orain hau egiten ez baduzu, aske ez zarela dirudi-eta. Ez dator bat bera: “Garrantzitsua presiorik ez jartzea da, norberak jakin-mina izan dezala bere gorputzarekiko eta joan dadila probatzen. Azkenean, kopan batutako odolari bi trago jotzeagatik ez zara libreago, bakoitzak fronte ezberdinetatik egin diezaioke aurre honi”.\nGemma Tomàs, Manresako CUP-eko zinegotzia\n“Alabarik badut, bere zoru pelbikoa lantzea nahiko nuke”\n“Emakume gazteek sexu osasunean bizitza hobea izateko” mozioa aurkeztu zuen Manresako (Katalunia) CUP alderdiak iragan udaberrian. Hedabide askok estu hartu zuten institutuetan hilekoa batzeko alternatibez ere hitz egitearen proposamena, tartean gazteak odol isurketa libreaz formatzeko ideia jasotzen zuena.\nNola bizi izan zenuten iskanbila mediatikoa?\nMozioa ez zen onartu. Kataluniako parlamentuari zerbait egin zezan eskatzen zion ekimen bat baino ez zen onartu, hutsaren pareko. Pozik gaude hilekoaren heziketaz eztabaida piztu genuelako, baina tristea izan zen oraindik zenbat tabu dauden ikustea.\nNola sortu zen proposamena?\nInstitutuetan egoera ez dela aldatu baieztatu genuen, enpresek komertzializatutako aukerez baino ez dela hitz egiten, tailer afektibo sexualak baino kasik erabilera instrukzioak ematen direla. Horrela sortu zen. Diana Pinzón hezitzailearekin harremanetan jarri eta berak azaldu zizkigun ezagutzen ez genituen beste hainbat bide; itsas-belakiak, oihalezko konpresak eta isurketa librea. Honekin zur eta lur geratu ginen.\nNola landu duzue gaia?\nNiretzat isurketa librea aurkikuntza izan zen. Askok ezer ez erabili eta lasai zikintzeko askatasunarekin lotzen dute, baina hori baino gehiago da. Pinzónek azaldu zigun berak 9 urteko haurrekin edo lehen hilekoak dituztenekin lantzen duela, gihar pelbikoa lantzeko ariketak egiten dituztela, gero hilekoa dutenean hobeto sentitu eta kontrolatzeko gai direla.\nBadira tokiak zoru pelbikoaz kontzientzia hartu eta lantzeko?\nBaietz esango nuke. Mozioa aurkeztu genuenean, Pinzónekin Denda Gorria deitzen diren emakumeen zirkuluetan parte hartu genuen, gure bizitzez hitz egiteko hilekoa ardatz hartuta. Ez du esan nahi dena horrela denik, baina bada irekitzea. Badira Denda Lilak ere, neskato gazteagoekin lantzeko, udan egiten dira 3-4 egunez. Egia esateko, horrek guztiak badu puntu mistiko bat, pertsonalki urruntzen nauena.\nMistizismo horrek atzera egin arren, baliteke halaber, gure gorputza ezagutzeko beharra aldarrikatzeak erakartzea?\nBai, erabat, feminista gisa, urrundu eta aldi berean hurbiltzen nau. Denda Gorritik asko gustatu zitzaidan gure gorputzarekin dugun harremanaz hitz egitea; nola sentitzen dugun gorputza, tenperatura hartzea edo fluxua begiratzea noiz gauden obulatzen jakiteko eta abar. Nire zikloa ezagutu eta aurretik nituen hainbat sentipen kokatu ditut. Hau maila mistikoago batera igarotzen denean, ez zait erosoa egiten. Baina, seguru asko batak bestea behar du.\nKapitalismoa obulutegietan daramagula salatu duzue.\nEz genuen jarri mozioan, hitzak zaindu beharragatik, baina bai. Kopa batek hamar urteraino iraun dezake eta konpresa zein tanpoiak etengabe kontsumitu behar dituzu. Begi-bistakoa da horren interes ekonomikoa, gure gorputzaren bueltan egiten den enpresa planifikazioa.\nMutilek ere hilekoaren inguruko tailerrak jasotzea azpimarratu zenuten mozioan.\nTailerrak sexuz bereiziak izan behar zirela argi genuen, neskak espazio erosoa izan zezaten nola sentitzen diren elkarbanatu eta profesional batekin zikloaren eraginez mintzatzeko. Aldi berean, garrantzitsutzat jotzen genuen mutilek ere formazioa jasotzea, gure gorputza eta zikloa haiek ere ezagutu eta ulermen eta errespetu loturak sortzeko. Baita indarkeria matxistaren neurri prebentibo gisa ere.\nBeatriz Gimenok Pikara Magazine hedabidean zioen zuen proposamena ezagututa ohartu zela emakumeon etorkizunak odol isurketa librearen bidetik jo behar zuela, hori izan behar dela feministen bandera aurrerantzean. Zer diozu?\nBaditugu aurretik beste kate batzuk, hau ez da orain emakume guztiontzako etxeko lana. Baina nik inoiz alabarik badut, bere zoru pelbikoa lantzea gustatuko litzaidake. Niri hilekoa jaitsi zitzaidanean amak esan zidan: “Hau jarri behar duzu, eta kito”. Hor hasten da kontua bide txarretik.\nDiana Pinzón “Ondo datorkidanean egiten dut”\nDiana Pinzónek hilekoaren gaineko kontzientzia lantzen egiten du lan, emakume gazteekin, oro har. Kolonbiarra jaiotzez, Katalunian bizi da egun eta urteak daramatza odol isurketaren bueltan lanean: “Isurketa librea gutxi gorabehera 13 urte nituenean ezagutu nuen, haurdun gelditu nintzenean. Kolonbiako lagun batek hilekoaren kopa erakutsi zidan eta horrek eraman ninduen gaian sakontzera. Hilabeteak nire zikloaren detaile txikiak apuntatzen eta aztertzen aritu ostean, nire umetokiak odola isurtzeko egiten zituen kontrakzioak sentitzen hastea lortu nuen. Nire amak umetatik irakatsi zidan hilekoaren egunak bereziak direla, beraz, nire alaba hazten ari nintzen bitartean hileko egun lasaiak oparitu nizkion nire buruari, etxean nire umetokiari adi egonez ikasi nuen”.\nKanal honetan artxibatua: Hilekoa\nHilekoa kanaletik interesatuko zaizu...


'El Torbellino' toreatzaile eta boxeolariaren gaineko erakusketa, gaur hasita - Aretxabaleta - Goiena.eus\n'El Torbellino' toreatzaile eta boxeolariaren gaineko erakusketa, gaur hasita\nMirari Altube 2010-10-01 12:10\nGaur hasi dugun urrirako ekitaldi asko eta erabat ezberdinak antolatu ditu Kultura Sailak Arkupen, tartean 'El Torbellino' toreatzaile eta boxeolari aretxabaletarraren gaineko erakusketa eta gerra zibileko kontuak jaso dituzten 'Malko gorriak' DVDaren aurkezpena.\nUdal argazki artxiboak antolatu du Angel Fernandez El Torbellino-ren gaineko erakusketa eta toreatzaile eta boxeolari sasoiko argazkiekin batera ringa jarri dute erakusketa aretoan, baita toreatzaile jantzia ere.\nBestalde, kirolaren gaineko berbaldia dago datorren eguenean (19:00) Zaraia aretoan. Ane Remedios eta Ane Coranti adituek ¿Te conviene el deporte que practicas? hitzaldia eskainiko dute.\nHash eta Motxila 21 taldeak\nIkus-entzunezkoei dagokienez, bi izango dira: Miguel Hernandez poetari eskainitakoa, Miguel Hernandez 100 años de presencia, Jose Andres Alvaro Ocarizen eskutik hilaren 14an; eta Malko gorriak DVDaren aurkezpena, 21ean. Gerra zibila gurean zelan bizi izan zen jaso dute ikus-entzunezkoan eta filma bota aurretik oroimenaren autobusa egongo da.\nMusikaren tartea bi taldek beteko dute: Hash taldearen kontzertuak, hilaren 9an; eta Motxila 21 taldearenak, 16an.\nUmeedako ikuskizunei dagokienez hiru izango dituzte: Malas Compañias taldeak eskainita Ukelele jauna, hilaren 10ean; Elsa Pamparacuatro ipuin kontalariaren eskutik Euskal Herriko leiendak, 23an; eta Gari, Montxo eta Joselontxo pailazoen Konfetti ikuskizuna, hilaren 24an.\nHilabete bukaeran zinema itzuliko da Zaraia aretora. 80 egunean emango dute zine klubaren barruan, hilaren 28an; Centurion, urriaren 29, 30 eta 31n; eta Toy Story3 umeendako, hilaren 31n.


Baga Biga: junio 2012\nBanda ultralasterra Euskadi: Banda zabal digital ultra-arina ehun biztanle baino gehiago dituzten Euskadiko herrietara iritsiko da.\nAdobe enpresako Flash Player plug-ina Androidetatik desagertuko da abuztuaren 15etik aurrera, eta Andoideko produktu berriek ez dute Flash eskainiko.\nGooglek Nexus 7 tableta aurkeztu du: Googlek bere lehenengo tableta aurkeztu du, Nexus 7a. 160 €-gatik enkargatu daiteke Google Play denda digitalaren bitartez.\nPublicado por Iker Barrena en 22:25 0 comentarios\nDONOSTIA. Hiri Digitalaren Google Saria jaso du Juan Karlos Izagirre Donostiako alkateak. Sari hori emateko, Googlek, hainbat hiritan enpresa txiki eta ertainek sarean duten presentzia eta sareko marketinaren erabilera maila hartu du kontuan, 2010eko azarotik 2011ko azarora bitartean. Donostiak %31ko hazkundea izan du eremu horietan.\nGooglek Donostia saritu du, bertako enpresen Interneteko jardueragatik\nGoogle Ciudad Digital saria eman dio Googlek Donostiari. Bertako enpresa txiki eta ertainek Interneten duten jarrera saritu dute.\nMatt Hardingek munduan zehar grabatutako bideo berria aurkeztu du\nMatt Hardingen bideo berria: Hardingek munduan zehar bisitatu dituen txokoak erakusten dituen bideo berria egin du eta Where the hell is Matt? webgunean jarri d\nTwitter euskaraz erabilgarri: Twitter euskaraz erabili ahal izango da uztailaren 5etik aurrera. Euskaratzen lagundu dutenek euskaraz jar dezakete interfazea,\n'Sinde Legearen' lehen kaltetua bajui.com izan da'\nHorren abokatuaren arabera, lege horrek gaur egun estekak dituzten eta etorkizunean izango dituzten webgune guztiei eragingo die: Wikipedia, Google, Meneame...\nPublicado por Iker Barrena en 19:50 0 comentarios\neus domeinua: ICANN erakundeak PuntuEus elkarteak sustatutako eus domeinua hurrengo fasera igaro dela iragarri du gaur. Azken erabakia urte amaieran jakingo da.\nMegauploadeko edukiak berreskuratzeko ordaindu egin beharko dute erabiltzaileek. Carpathia Hosting edukiak biltzeko konpainiak du informazioa.\nTwitterrek 'hashtag'-en orrialdeak estreinatu ditu\nTwitterrek hashtag-en orrialde berriak estreinatu ditu. Zerbitzu berriarekin konpainiei publizitatea eta gaiak pertsonalizatzeko plataforma eskaintzen die.\nPublicado por Iker Barrena en 18:10 0 comentarios\nAurten komunikatzeko funtsezko tresna bihurtu den teknologia honen 20. urteurrena ospatuko da. Sybase 365 mugikorren zerbitzu enpresak 20 urte hauetan SMSari buruzko bitxikeriaz eta datuz beteriko dekalogoa prestatu du.\nPublicado por Iker Barrena en 17:07 0 comentarios


Saint-Augustin-des-Bois - Wikipedia, entziklopedia askea.\nChristian BARON (2014-2020)\n47° 27′ 34″ N, 0° 47′ 43″ W / 47.459444444444°N,0.79527777777778°W / 47.459444444444; -0.79527777777778Koordenatuak: 47° 27′ 34″ N, 0° 47′ 43″ W / 47.459444444444°N,0.79527777777778°W / 47.459444444444; -0.79527777777778\nBécon-les-Granits, Champtocé-sur-Loire, Saint-Georges-sur-Loire, Saint-Germain-des-Prés, Saint-Léger-des-Bois, Saint-Martin-du-Fouilloux eta Villemoisan\nSaint-Augustin-des-Bois Frantziako udalerria da, Maine-et-Loire departamenduan dagoena, Pays de la Loire eskualdean. 2013an 985 biztanle zituen.\n2007an Saint-Augustin-des-Bois udalerrian erroldatutako biztanleak 985 ziren. Familiak 337 ziren, horien artean 63 pertsona bakarrekoak ziren (24 bakarrik bizi ziren gizonak eta 39 bakarrik bizi ziren emakumeak), 98 seme-alabarik gabeko familiak ziren, 141 seme-alabak dituzten bikoteak ziren eta 35 seme-alabak dituzten guraso-bakarreko familiak ziren.\n2007an 382 etxebizitza zeuden, 355 familiaren etxebizitza nagusia ziren, 8 bigarren erresidentzia ziren eta 20 hutsik zeuden. 368 etxeak ziren eta 14 apartamentuak ziren. 355 etxebizitza nagusietatik 258 bere jabearen bizilekua ziren, 89 alokairuan okupaturik zeuden eta 8 doan lagata zeuden; 2 etxek gela bat zuten, 18 etxek bi zituzten, 41 etxek hiru zituzten, 88 etxek lau zituzten eta 206 etxek bost zituzten. 284 etxek euren parking plaza propioa zuten azpian. 123 etxetan ibilgailu bat zegoen eta 206 etxetan bat baino gehiago zituzten.\nSaint-Augustin-des-Bois udalerriko biztanleria-piramidea 2009an .\n2007an lan egiteko adina zuten pertsonak 621 ziren, horien artean 492 aktiboak ziren eta 129 inaktiboak ziren. 492 pertsona aktiboetatik 471 lanean zeuden (259 gizon eta 212 emakume) eta 22 langabezian zeuden (8 gizon eta 14 emakume). 129 pertsona inaktiboetatik 53 erretiraturik zeuden, 53 ikasten zeuden eta 23 "bestelako inaktibo" gisa sailkaturik zeuden.\n2009an Saint-Augustin-des-Bois udalerrian 355 unitate fiskal zeuden, 984,5 pertsonek osaturik. Pertsona bakoitzeko diru-sarrera fiskalaren mediana urteko 17.694 euro zen. \n2007an zeuden 25 komertzioetatik, 1 garraiorako elementuen fabrikazioko enpresa zen, 3 bestelako produktu industrialen fabrikazioko enpresak ziren, 4 eraikuntza enpresak ziren, 6 ibilgailuen saltze eta konpontze enpresak ziren, 2 garraio enpresak ziren, 2 ostalaritza eta jatetxe enpresak ziren, 1 higiezinen enpresa zen, 2 zerbitzu enpresak ziren eta 4 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 8 zerbitzu publikoetatik, 1 ibilgailuen konpontzeko eta nekazaritza tresnetako lantokia zen, 1 margolaria, 1 zurgina, 2 iturginak, 1 ile apaindegia, 1 jatetxe eta 1 apaindegia.\n2000. urtean Saint-Augustin-des-Bois udalerrian 53 nekazaritza-ustiategi zeuden, 1.540 hektarea erabiltzen.\nSaint-Germain-des-Prés (6,0 km)\nSaint-Georges-sur-Loire (6,2 km)\nSaint-Léger-des-Bois (6,5 km)\nChamptocé-sur-Loire (7,4 km)\nVillemoisan (7,4 km)\nSaint-Martin-du-Fouilloux (7,5 km)\nOrriaren azken aldaketa: 24 urtarrila 2018, 21:17.


Leire Fernandez eta Lurdes Sarasuaren saskibaloi taldeak finalerdia jokatuko du larunbatean - Orio - Karkara.eus\nLeire Fernandez eta Lurdes Sarasuaren saskibaloi taldeak finalerdia jokatuko du larunbatean\nKarkara 2019-05-07 09:00\nJoan etorrikoa izango da finalerdia.\nLarunbatean Gipuzkoako Bigarren mailako Zast Neskak saskibaloi taldeak finalerdiko bigarren partida jokatuko du Alde-Zaharra taldearen aurka. Pasa den larunbatean lehiatu zuten joaneko partida, eta galdu egin zuten. Partidu txarra izan zela adierazi digu Leire Fernandez, Zast Neskak taldeko jokalari oriotarrak: "Ez genuen gure maila onena erakutsi partiduan, urduritasunak eta presioak eraginda partidu txarra jokatu genuen". Bost puntuko aldearekin galdu zuten joaneko partida.\nBeñat Jauregi entrenatzailearen esanetan aurkariarekin alderatuta talde gaztea da zarauztarra, urduritasunak kalte asko egin zien partiduaren lehen minutuetatik: "Hasieratik gauzak hobeto egin zituzten aurkariek, gure kontzentrazio falta aprobetxatu zuten. Bigarren laurdenean hamar puntuko aldea lortu zuten. Gu bigarren zatian hasi ginen hobetzen, eta pixkanaka puntuen aldea gutxitzen joan ginen".\nFinalerdiaren itzulera partidura "eskarmentatuta" doaz Jauregiren esanetan: "Horrelako partida garrantzitsu baten aurrean hasieratik dena eman behar da baloi bakoitzarengatik. Ea larunbateko partidarako balio digun eta 6 puntuko aldea lortzen dugun". Arratsaldeko 20:30etan jokatuko dute partida, Aritzbatalde Kiroldegian.


Erakutsiz 96 nongo 626 Jabetzak - PAG 8/53\npisu - Pamplona - Iruña (San Juan) , Eraikitako azalera 63m2, 3 Gelak, 1 bainugelak, Igogailua.\npisu - Noain (---) , Eraikitako azalera 98m2, 3m2, 3 Gelak, 2 bainugelak, Igogailua.\nSalmenta 468.000 €\nBiko errimaduna - Zizur Mayor - Zizur Nagusia (Zizur Menor) , Eraikitako azalera 344m2, 140m2, 4 Gelak,...\npisu - Pamplona - Iruña (Ensanche) , Eraikitako azalera 96m2, 2 Gelak, 1 bainugelak, Igogailua.\nMerkataritza-lokala - Pamplona - Iruña (Mendillorri) , Eraikitako azalera 92m2, 1 bainugelak.\npisu - Pamplona - Iruña (Mendillorri) , Eraikitako azalera 72m2, 2 Gelak, 1 bainugelak, Igogailua.\npisu - Pamplona - Iruña (Iturrama) , Eraikitako azalera 169m2, 7m2, 5 Gelak, 3 bainugelak, Igogailua.\nHiri-lurra - Aizoain , 937m2.\npisu - Pamplona - Iruña (Iturrama) , Eraikitako azalera 144m2, 10m2, 4 Gelak, 2 bainugelak, Igogailua.\nSalmenta 167.950 €\npisu - Barañain , Eraikitako azalera 101m2, 3 Gelak, 2 bainugelak, Igogailua.


Errematatzailea | Manual Técnico de formación para la caracterización de madera de uso estructural\nErrematatzaileak garrantzi handia du zura basotik zerrategira eramateko prozesu ekonomikoan. Basoaren jabeekin eta zura erosten dutenekin tratuan jarduten duen aditua da.\nDouglas izeiaren kasuan, zuhaitzak 50-55 urte dituztenean botatzen dira, askotariko faktoreen arabera, hala nola zuhaitzen egoeraren, basoaren jabearen egoera ekonomikoaren eta era horretako zuraren eskaeraren arabera.\nDouglas izeia egitura-erabilerako zur gisa balioesten da gehien, baina ezin da enbor guztia aprobetxatu helburu horretarako. Enborraren 2/3 zerrategira joango dira eta adaburuari dagokion herena paper-fabrika bateko parke batean bukatuko du, birrintzeko eta daukan zelulosa ateratzeko.\nZuhaitza zutik dagoela egiten zaio lehen ikuskapena zurari, eta, bertan, enborren tamaina, diametroa, forma eta zuraren egoera baloratzen dira. Lehen ikuskapen horren arabera, zura zertara bideratuko den erabakitzen da. Horrela, beraz, diametrorik eta kalitaterik handieneko enborrak egitura-erabilerako zura egitera bideratuko dira.\nEskuarki, errematatzaileak jabearekin tratua itxi baino lehen, zuhaitzak ikuskatzera gonbidatzen du azken bezeroa, adostasuna adieraz dezan, edo onesten dituen zuhaitzak marka ditzan, gainerakoak beste erabilera batzuetara bideratzeko, hala nola paletak egitera edo altzariak egiteko oholak egitera.\nAldeak ados jarritakoan, errematatzaileak hartzen du zuraren jabetza, eta horrekin batera, baita zura zerrategiko parkera edo paper-fabrikara eramateko ardura ere. Kubikatzen eta lermen estimazioa egiten daukan esperientziari esker, errematatzaileak prezioa mozkin-marjina eta guzti doi dezake.\n‹ Lehen hautaketa basoan igo Enborrak botatzea eta arrastatzea ›


Zein dira bizikidetzarako erronkak? Maiatzaren 8an aztertuko ditugu Zein dira bizikidetzarako erronkak? Maiatzaren 8an aztertuko ditugu\nEuskadiko gizartea eraldatzen joan da eta, ondorioz, gero eta anitzagoa eta aberatsagoa da. Hala ulertzen dugu Euskadiko Gazteriaren Kontseiluan (EGK) behintzat eta horixe izan dugu buruan #GazteokBizikidetzan edo #EmakumeakBizikidetzan ekitaldiak antolatzean. Bide horretan hainbat erronka identifikatu ditugu eta hauei erantzun egokia eman behar zaiela uste dugu bizikidetzarako oztopo izan ez daitezen.\nDenok batera bizi gara, baina zein da aniztasuna kudeatzeko bultzatzen den eredua? Egokiena al da? Bizikidetza erreala lortzea denon lana da. Eta horretarako erronkak identifikatzea da lehen pausua. Zeintzuk? Erronka berdinak al dira denontzat ala gazteok erronka bereziak dauzkagu alor honetan?\nHorretarako bake eta bizikidetza lan-arloko lantaldea datorren maiatzaren 8an 17:30ean bilduko da Donostiako bulegoan (Andia kalea, 11). Bertan honakoak jorratuko ditugu:\nBizikidetza lortzeko erronkak eta ea gazteok berdinak ala bereziak ditugun.\nBizikidetza lortzeko gazteok identifikatu ditzakegun hutsuneak.\nEgun ematen diren diskriminazioak: jatorriak aztertu, gazteongan duten eragina ikusi, irtenbideak aztertu…\nPolitika publikoak (bai giza eskubideen urraketak pairatu dituzten biktimekiko, bai bizikidetza bermatzeko…) aztertu, egokiak diren ikusi, hobekuntzak proposatu.\nZuk proposatutako guztia.\nEkitaldia interesekoa bazaizu, eman izena hemen! Eta edozein zalantza izanez gero idatz iezaguzu bakea@egk.eus helbide elektronikora edo deitu 943 42 97 67 / 688 737 097 (Leire) zenbakira.


Jose Mari Iriondok Xalbador izango du mintzagai gaur Photomuseumean . diariovasco.com\nJose Mari Iriondok Xalbador izango du mintzagai gaur Photomuseumean\nPhotomuseumek sustatu eta Zarauzko Udalak babestutako Aula/Gela kulturaren difusiorako programaren barruan, Jose Mari Iriondo kazetariak Xalbador bertsolariaren inguruan hitzaldia eskainiko digu arratsaldeko 18:00etan. Azaroaren 7an bete ziren 40 urte Xalbador hil zela, eta data hau aitzakia besterik ez da, bere lanera eta nortasunera hurbiltzeko.\nJose Mari Iriondo Unanue (Azpeitia, 1938) kazetaria da, eta lan handia egin du bertsolaritza, trikitia eta euskal kantagintza zabaltzen. Loiolako Herri Irratian izandako 22 urteko jardunean artxibo dokumental aparta osatu zuen, irratiko estudioan bertan zein hamaika bertso saio, erromeria eta kantaldietan egindako zuzeneko grabazioez osatua. Euskal kantagintza berriari bultzada handia eman zion Iriondok, eta Ez Dok Amairu taldearen sorreran parte hartu zuen. 1983an EITBn sartu zen, eta 1985ean ETBko zuzendari izendatu zuten. 2010ean, ohorezko euskaltzain izendatu zuten. Euskaltzaindiako Herri Literatura batzordeko kide da. Hainbat biografia idatzi ditu Iriondok: Lourdes Iriondo, Estitxu, Julen Lekuona, Inazio Eizmendi Basarri, Joxemari Aranalde, Auntxa eta Iturbidetarrak... Kazetari bezala hainbat aldizkaritan aritu da: Euzko Gogoa, Zeruko Argia, Herria, Redención eta Deia. Auspoa Bildumaren proiektuaren ardura hartu zuen 2009an.


372 pertsona kutsatu dira koronabirusarekin Donostian : Irutxuloko Hitza\n372 pertsona kutsatu dira koronabirusarekin Donostian\nHamaika pertsona berrik positibo eman dute azken datuen arabera. Duela bi egun, koronabirusarekin kutsatutako donostiarrak 362 ziren, eta duela hiru, berriz, 341.\nEusko Jaurlaritzak, Osakidetzaren datuetan oinarrituta, koronabirusaren bilakaerari buruzko azken datuak argitaratu ditu. 372 dira orain arte birusaren frogan positiboa eman duten pertsonak. Hala ere, gogorarazi beharra dago zifra hauek atzoko 20:00ak arte erregistratutako kasuenak direla, beraz, kopuru hori dagoeneko hazi egin dela aurreikusi daiteke. Duela bi egun, koronabirusarekin kutsatutako 362 bizilagun donostiar zeuden, duela hiru 341 , eta duela lau, berriz, 324.\nBestalde, Donostiako ospitalean 46 pertsona ospitaleratu dira ZIUn, 119 solairuetan, eta 22 pertsonak alta jaso dute.\nDatu hauek adierazten dute Donostia EAEko kutsatu gehien dituen laugarren udalerria dela. Aurretik jarraitzen dute Gasteizek (2250), Bilbok (1421), eta Barakaldok (399).\n(Iturria: Eusko Jaurlaritza)\nErkidegoko osasun eremuen araberako zerrendatzea ikusita, hala banatu dira kutsatzeak Donostiako osasun eremuetan:\nAmara Berri: 62\nAmara-Erdialdea: 33 (ez da igo)\nParte Zaharra: 23\nLoiola: 16 (ez da igo)


Udalerrietan arte eszenikoen eta musikaren alorretako emanaldien urteko programazioa eta sustapen egitasmoak garatzeko Gipuzkoako udalei eta irabazi asmorik gabeko kultur entitateei dirulaguntzak 2019 - Kulturklik Profesional\nUdalerrietan arte eszenikoen eta musikaren alorretako emanaldien urteko programazioa eta sustapen egitasmoak garatzeko Gipuzkoako udalei eta irabazi asmorik gabeko kultur entitateei dirulaguntzak 2019\nDiru laguntzaren xedea\nEuskadiko Antzoki Sarean dauden Gipuzkoako udal antzokietan, arte eszeniko eta musikaren urteko programazioa eta sustapen egitasmoak garatzeko diru laguntzak.\nEuskadiko Antzoki Sarean integratutako Gipuzkoako antzokiak programatzen dituzten udalak, udal organismoak edo irabazi asmorik gabeko entitateak.\nUdal ekipamendu eszeniko egonkorra izatea, Euskadiko Antzoki Sarean sartutakoa.\nAntzokiaren programazio arduradun bat izatea.\nProgramazioko gastuei aurre egiteko dagokion aurrekontuko partida izatea.\nGutxienez, ondorengo baldintza betetzen dituen urteko programazioa aurkeztea:\n- Antzerkia eta dantza modalitatean: gutxienez 6 ikuskizun desberdin programatu behar dira,\n- Musika modalitatean: gutxienez 4 musika emanaldi programatu behar dira, horietatik 2 Euskal Herrikoan egoitza dutenak izanik.\nBi modalitateetan, emanaldiak artista edo talde profesionalek emandakoak izan beharko dute, Sareko antzokian bertan gauzatu beharko dira, ikusleek sarrera ordaindu behar dute eta taldeari katxeta ordaindu beharko zaio.\nEz dira onartuko dohainik eskaintzen direnak, sarreren salmenten arabera soilik kontratatzen direnak edo antzokitik kanpo gertatzen direnak.\nKanpo geldituko dira halaber:\n- Departamentu beretik diru laguntza izenduna edo beste mota bateko diru laguntza jasotzen duten jaialdietan sartutako emanaldiak.\n- Aurreikusitako ikuskizunen katxet guztien batuketak 20.000 euroak gainditzen ez dituzten programazioak.\n- Musika emanaldiz soilik osatutako programazioa.\nGainera, arte eszenikoen sustapen egitasmoetarako (erresidentziak, tailerrak, ikastaroak etab.) laguntzak ere eman ahal izango dira, udal antzokiak konpainia batekin edo gehiagorekin dituen akordioen arabera.\nProgramazio taula katxeten aurrekontuarekin.\nIdentifikazio Fiskaleko Zenbakiaren fotokopia. OHARRA: aurreko urteetan aurkeztu bada, ez da beharrezkoa.\nDiru laguntza hauen 2. berariazko oinarrian aipatutako beharkizunak, ekipamendu eszenikoari, programazioaren arduradunari eta aurrekontuetako kontu sailari buruzkoak, betetzen direla egiaztatzen duen udal agiria.\nZerga betebeharrak eta Gizarte Segurantzarekikoak egunean dituela egiaztatzen duten agiriak. OHARRA: ez da beharrezkoa eskaera orrian dokumentu hauek eskatzeko baimena guri emanez gero.\nEskatzailearen kontu korronte baten jabetasuna ziurtatuko duen aurtengo agiria, banku edo aurrezki kutxa batek emana. OHARRA: aurreko urteetan aurkeztu bada, ez da beharrezkoa.\nDiru laguntzaren xede diren emanaldietako talde edo artistekin sinatutako kontratuen kopiak, gutxienez irailaren 30a baino lehenago eskainiko diren emanaldiei dagozkienak.\nUdal mailako arte eszenikoen sustapen egitasmoetara bideratutako diru laguntzak eskatzeko: jarduera hauek barne hartzen dituen akordio, hitzamen edo kontratua, talde eszeniko batekin edo gehiagorekin.\nBaldin eta diru laguntzaren eskatzailea irabazi asmorik gabeko entitate bat bada, udalarekin duen akordio edo hitzarmena eta bere xehetasunak, udalak jarduera hontarako ematen duen diru kopurua barne cela.\nInternet bidez aurkeztuko dira, Gipuzkoako Foru Aldundiko egoitza elektroniko honetatik, goian eskubira ikusiko duzun Internet bidezko eskaera-n sakatu eta bertan adierazten diren instrukzioak jarraituz.\nMusikaren alorrean, 3 kontzertu diruz lagunduko dira, horietarik bi Euskal Herrikoak, eta emanaldi bakoitzaren katxeta eta ekipamendu teknikoaren gastuaren gainean %30 emango da gehienez.\nAntzerki eta dantzaren alorrean, 2 ikuskizunen gainean katxetaren %30 emango da gehienez, eta gainerako ikuskizunetan puntu sistema aplikatuko da. Eskatzaile bakoitzak lortutako puntuazioaren arabera jasoko du diru laguntza.\nArte eszenikoen sustapenaren alorrean, konpainia batekin edo gehiagorekin onartutako akordiioak aurkeztu beharko dira, jarduera hauek barne hartuko dituena, bere aurrekontuarekin. Izandako gastuen %70 arte diruz lagundu ahal izango da 6.000 euro arte.\nBerariazko ebazpena jakinarazteko epea sei hilabetekoa izango da gehienez ere, Foru Dekretua onartzen den egunetik aurrera kontatzen hasita eta atzera botatzekoa edo ematekoa izan arren, eskaera egin duten guztiei jakinaraziko zaie.\nInformazio gehiago lortzeko, honako helbidera jo dezakezue:\nKultura sustapen eta hedapeneko atala. Koldo Mitxelena Kulturunea, Urdaneta kalea 9 – 20006 Donostia.\nDiputatuen Kontseiluaren Erabakia, 2018ko uztailaren 10koa.:\nOinarriak: Gipuzkoako Aldizkari Ofiziala, 143.zk., 2018ko uztailaren 25ekoa\nDeialdia: Gipuzkoako Aldizkari Ofiziala, 167.zk., 2019ko irailaren 3koa


Amestu eta bidaiatu mundu berrietara - Gipuzkoako Hitza\nAmestu eta bidaiatu mundu berrietara\nBetzaida Urtaza legorretarrak bigarren ipuina argitaratuko du laster, euskaraz egin duen lehenengoa: ‘Burrunba txoria’. Orain arte idatzi dituen bi ipuinek Amesgile argitaletxearen zigilua dute, legorretarrak berak sortu duen editorialarena.\n2020, abenduak 11 Albisteak, gipuzkoa, Kultura 107\nKolorez, maitasunez, sorpresaz eta naturaz beteta dator Burrunba Txoria ipuina. Betzaida Urtazaren (Legorreta, 1988) bigarren lana da, eta labean sartu dute jadanik. “Fantasiaz eta magiaz beteriko esperientzia bat bizitzeko haurrentzako ipuin bat da bigarren hau”, deskribatu du egileak. Espero du laster salgai egotea, besteak beste, Donostiako, Bilboko eta Gasteizko liburu dendetan.\nIrakasle ikasketak egin zituen Urtazak, baina ikasketak amaitu eta urte batzuek igaro behar izan dute benetan gustuko duen hori deskubritu eta errealitate bihurtzeko: “Bizitzak orain arte erakutsi didana konpartitu nahi dut printzipioz haurrentzako diren ipuinekin, baina helduentzako irakaspenak ere biltzen dituzte”. Aurrerago “beste proiektu batzuk” garatzeko asmoa ere badu idazleak. “Ideia asko ditut buruan, eta pixkanaka-pixkanaka joango naiz guztiei forma ematen”.\nIkasketak amaituta, hara eta ona ibili zen legorretarra, jaioterria “txiki” gelditzen zitzaiola sentitzen zuelako.”Askatasun eta esperientzia berrien bila-edo, hainbat herrialdetan ibili naiz urteotan”. Portugalen egin zuen azken geldialdia. Han igaro zuen jaioterrira itzuli aurreko azken urtea. Hasitako bidaia hori uste baino lehenago amaitu zen, ordea, aitaren heriotzak eta amonaren alzheimerrak baldintzatuta.\nHasitako bide hari jarraipena emango ziola sinetsita zegoen Urtaza, baina itzulera hark erabat aldatu zion ikuspegia. Urte hauetan guztietan pilatutako esperientziei tiraka hasi, eta haurrentzako ipuinak idazten amaitu du. Iragana eta oraina markatu dizkio aitaren heriotzak eta amonaren gaixotasunak, eta aurretik forma ematerik lortzen ez zuen proiektu pertsonalari forma bakarrik ez, zentzua ere aurkitu dio.\nBarruan dabilkion olatuaren indarra baliatuz idatzi du Burrunba txoria ipuina. Poztasuna dario hitz bakoitzari, eta Maria Garcia espainiarraren (Sevilla) ilustrazio koloretsuek borobildu dute lana. “Kolore bizi-biziak dituen kolibri polit eta alai bat da Burrunba. Idazten hasi aurretik irudikatu nuen, eta ilustratzaileak ondo baino hobeto islatu du buruan neukana”. Urtazak nabarmendu du “oso gustagarria” izan dela harekin lan egitea, eta espero duela aurrerago ere “bien bideak batzea”, emaitzarekin “oso gustura” dagoelako.\nTxoritxoak, eguneroko abenturetan, ondoan izango ditu Joseba eta Gentzane. “Burrunbaren lagunak bakarrik ez, niretzat ere lagun handiak baino askoz gehiago dira. Benetako pertsonak dira Joseba eta Gentzane, asko ikasi dut haiekin, eta benetan momentu onak pasatu ditugu elkarrekin. Haiek ezer ez badakite ere, haien omenez ere egin dut ipuin hau”.\nKontakizunen munduan bidaia berriari ekinda, Urtazak badaki ez dela erraza izango bidea egitea, baina konfiantza handia dauka bere buruarengan. Gainera, beste gauza batek ere bultzatu du idaztera: “Nire esperientziak elkarbanatzeko beharra sentitzen nuen”. “Benetan sinetsita” dago bere kontakizunek norbaiti “zerbait ikasteko” balio izango diotela, eta baita bizitzako hainbat egoerari aurre egiteko indarra transmititzen duela ere. “Hori pentsatze hutsa bultzada izan da proiektua garatzeko.\nOrain arteko bi lanek —Amalia y el viaje al espacio (Amalia eta espaziorako bidaia) eta Burrunba txoria— Urtazak berak sortu duen argitaletxearen zigilua daukate: Amesgile argitaletxearena. “Ilusio handiarekin sortu dut, eta lelo nagusia da Amestu eta bidaiatu mundu berrietara“.\nHirugarren argitalpena ere ipuin bat izango dela argitu du legorretarrak, “gauaren inguruko kontakizun poetiko bat”, hain zuzen ere. “Ilustrazio ederrak izango ditu ipuin horrek ere”. Ipuinez gain, alzheimerrari buruzko eleberri biografiko bat ere argitaratu nahi du idazleak, “gaixotasuna, gaixoa eta zaintzaileak humanizatzeko helburuarekin”. Eta alzheimerra gai gisa hartuta, komiki bat egiteko proiektua ere badauka Urtazak. Haurrei zuzendutako beste hainbat ipuin eta helduentzako poesia liburu bat ere gehitu behar zaizkio uzta horri. Hamaika proiektu dauzka buruan legorretarrak. “Amesgileren goiburuak dioen moduan, mundu berriak amestu nahi ditut, eta haietara bidaiatu”.


Plaza libreak daude oraindik kiroldegiko hainbat ikastarotan - Zarautz - Zarauzkohitza.eus\nPlaza libreak daude oraindik kiroldegiko hainbat ikastarotan\nZarauzko Hitza 2019-09-14 09:30\nDoako abdominal express tailerrak eskainiko dituzte urte osoan fitness aretoan, astearte eta ostegunetan.\nDatorren astelehenean hasiko dira 2019-2020 denboraldiko helduen ikastaroak Aritzbatalde kiroldegian, eta iragarri dutenez, oraindik plaza libreak daude hainbat saioetan.\nGoizeko 08:00etakoetan Soinpilatesen badago tokia astelehen, asteazken eta ostiraletan. Astean egun bakar bateko ikastaroei dagokienez, 15:00etan direnak: GAP, asteazkenetan; Zunba, ostegunetan (15:15); Balance Posturala, ostegunetan; eta Stretching, ostiraletan. Arratsaldeko 20:00etako jardueretan, berriz, honako aukera dago: Spinning, astelehen, asteazken eta ostegunetan; eta Akuafitness, astelehen eta asteazkenetan, 20:00etan, eta astearte eta ostegunetan, 20:15ean.\nAurten, ohiko adinekoen soinketa (astelehenetik ostiralera, 11:15ean edo 11:45ean) eta Tipi-Tapa (astearte eta ostegunetan, 10:00etatik 11:30era) taldeez gain, OKI Oreka, Koordinazioa eta Indarra talde berria proposatu da kiroldegian.Taldea sortu da eta astelehenean hasiko dira lanean, 10:15etik aurrera.\nBestalde, fitness aretoan, abdominal express tailerrak eskainiko dituzte urte osoan, udan izan duten arrakastari jarraitzeko. Astearte eta ostegunetan izango dira, 09:45ean eta 19:00etan. 25 minutuko iraupena izango dute, eta bazkideentzat edota eguneko sarrera ordaindu dutenentzat doakoa izango da. Izena ematea ez da beharrezkoa izango, ordurako aretora gerturatzearekin nahikoa da.\nIzen emateak kiroldegiko harreran egin behar dira. Informazio gehiagorako 943 00 51 23 telefonora dei daiteke edo kirola@zarautz.eus posta elektronikora idatzi.


Norbait zoriontsu sentitzen dela erakusten digun aurpegi-adierazpena da iribarrea. baina sukaldeko plater gozoren bat dastatu ostean ere agertzen da. "Liburu hau irakurri ostean zuri ere irribarrea loratu izana espero dut". Gema Sirvent\nNik nagusitan sukaldaria izan nahi dut, munduan diren errezeta gozoenak prestatzen dituen nire aitona bezalakoz.\nNire errezeta gustukoena denen artean sekretuena da; izan ere, nire aitonak zoriontsu izateko errezeta ezagutzen du.\nMás libros de Gema Sirvent Laguna o Txell Darné


Aspanovas Bizkaia EU - Aspanovas\nAspanovas, 1989tik, minbizia duten Bizkaiko haur eta nerabeen familiak zaintzen eta laguntzen\nGaixotasunak jotakook ezagutzen ditugu minbizi-diagnostiko batek umeengan eta horien senideengan eragiten dituen zailtasunak eta arazoak eta, hortaz, hobeto lagun diezaiekegu familiei; nolabait esan dezakegu “hizkuntza bera hitz egiten dugula”.\nUmeen eskubideak aldarrikatu eta defendatzea\nSentsibilizazioa eta dibulgazioa sustatzea\nJarraitu azkenengo albisteak\nASPANOVASen, minbizia duten haur eta nerabeentzat eta haien familientzat ingurune duina eraikitzea sustatuko duten ekintzak eta programak gauzatzen ahalegintzen gara, gaixotasuna gainditzeko prozesua errazteko.\nJarri zure aletxoa\nartatu ditu gure profesional taldeak 2021an\negin dira 2021an, minbizidun adingabeen egoera hobetzeko\nlaguntzen digute aurrera egiten\nEMAN HEZUR-MUINA, EMAN BIZIA\nBizitzak salbatzen dituen keinu txiki bat.\nHezur-muinaren emaile izan daiteke osasun-egoera onean dauden 18 eta 40 urte bitarteko pertsona guztiak.\nNOLA KUDEATZEN DITUGUN GURE BALIABIDEAK\nKudeaketa gardena bermatzen gaitu\nAspanovasek jasotzen dituen baliabide guztiak ahalik eta modurik eraginkorrenean erabiltzen dira, eta helburua legezkotasun osoa betetzea eta gaur egun sistema soziosanitarioak dituen gabezia guztiak betetzea da. Zenbat eta premia handiagoa izan, orduan eta baliabide gehiago erabiliko ditugu. Zure esku uzten ditugu ikuskapenak, informazio gehiago izateko.


Ba ote bizitzarik sakonera ilunean? - Zientzia Kaiera\nOzeanoetako hondoetako fauna ez da oso aberatsa. Itsasoaren behealdeak itsas azaletik hainbat kilometrotara daude, eta, beraz, urrutiegi eguzkiaren argitik; ondorioz, alde horiek ilunegi daude horretarako gai diren izakiek fotosintesia burutu dezaten. Goragotik erortzen den materia hila edo detritikoa izan ohi da hondo horietara heltzen den materia organiko bakarra. Bakterio batzuek metaboliza dezakete, eta zenbait ekinodermok eta moluskuk bakterio horiek jan ditzakete. Azkenik, badaude arrain gutxi batzuk ornogabe horiek jaten dituztenak, baina goragotik iritsitako “euri” horrek ez du askorako ematen. Bizitza urriko inguruak ditugu, beraz, itsas hondoak.\n1. irudia: Garai batean, itsas hondoko eremu abisalean bizidunik ez zegoela uste zen baina Atlantikoan komunikazio banaketarako jarri zen lehen kableko lanak egin zirenean, animaliaz beteta zegoela ikusi zen eta, gainera, hauetariko asko ezezagunak zirela.\nOzeano Bareko hondoak ere arau orokor horri egokitzen zaizkio, baina hala ere badira, tarteka, bizitza oparoko gune batzuk. Asia eta Amerika elkarrengandik aldentzen ari direnez (zentimetro gutxi batzuk urteko), eta plaka tektoniko batzuek alde horretan talka egiten dutenez, ozeano-fosak izeneko sakonera handiko guneak aurkitu ditzakegu munduko alde horretan (baita beste zenbaitetan ere). Fosa horietan, plaken arteko tentsioen ondorioz arrakalak edo zirrikituak irekitzen dira noizbehinka, zirrikituotatik lurraren barruko laba atera, eta solidotu ondoren berriro arrakalatzen da. Zirrikitu horiek irekitzen direnean, sufre- eta sulfuro-kontzentrazio altuak dituzten ur beroak (20 bat gradu) isurtzen dira bertatik itsasoko ur hotzetara (5 gradu baino gutxiago), tximinia edo fumarola izenez ezagutzen diren azaleratzeak eraginez.\n1977 urtean ozeano-fosa horiek aztertzera ikerketa-urpekari bat bidali zenean, aurkikuntza harrigarria egin zuten ikertzaileek: tamaina handiko izakiak eta kolore biziko animaliez osatutako dentsitate altuko populazioak aurkitu zituzten. Horien artean metrotik gorako zizare tubikolak aurkitu zituzten kantitate handitan, eta baita muxila erraldoiak ere (>30 cm). Aurkitutako har-espezie berriari Riftia pachyptila izena eman zitzaion (Vestimentifera filum berezi samarreko partaideak omen dira), eta bibalbio-espezieari, berriz, Calyptogena magnifica.\n2. irudia: Itsaspeko sumendien bueltan dauden tximinia hidrotermalen inguruan bizi diren zizare tubikolak. (Argazkia: NOAA Okeanos Explorer Program, Galapagos Rift Expedition 2011 / Wikipedia)\nAnimalia erraldoi horien azterketari ekin ziotenak berehala ohartu ziren azaleratzeen inguruan neurtutako hazkunde-tasa harrigarriak ez zirela gertatzen tenperatura altuengatik, eta haatik sufrearen erabileran oinarrituta zeudela. Sulfitoa edo sulfatoa osatzeko sufrea oxidatzen denean, energia askatzen da. Aspalditik dira ezagunak energia hori lurrazaleko sufre-azaleratzeetan erabiltzen dituzten bakterioak (sufre-oxidatzaileak, kimiolitotrofoak). Fotosintetizatzaileak diren landareak ez bezala, eguzkiko energia erabili beharrean sufrearen oxidazioko energia erabiltzen dute karbohidratoak eta beste baliabide batzuk ekoizteko.\nOzeano-fosetan, sufrea oxidatzen duten bakterio askeez gain, badira zizareen eta moluskuen ehunetan bizi diren bakterio sufre-oxidatzaile sinbionteak. Hodi zuri batzuen barruan bizi da Riftia zizare erraldoia; kolore gorri biziko lumak (brankiak) soilik ateratzen ditu hoditik kanpo. Ez dauka ez ahorik ez sabelik, eta, beraz, ezin du jan. Haren barne-organo handiena, trofosoma izena duena, sufre-oxidatzaileak diren bakterioz josita dagoen barrunbe bat da. Trofosomaren pisua animalia osoaren pisuaren erdia izatera hel daiteke, ohikoena % 30 baino gehiago izatea bada ere. Trofosomako bakterioek elikagaiak sintetizatzeko beharrezkoak dituzten sufrea, oxigenoa eta karbono dioxidoa uretatik odolerantz bideratzeko lana, hoditik kanpo ateratzen diren kolore gorriko luma brankialek egiten dute. Hain zuzen ere, hemoglobinak ematen die brankiei kolore gorri bizia. Animalia hauen odoleko hemoglobina, hala ere, hemoglobina berezia da, oxigenoa eta sufrea, biak lotzeko gai baita. Beraz, hemoglobinarekin konbinatuta garraiatzen dira bi sustantzia hauek trofosomara. Ezohiko hemoglobina da, sufreak hemoglobina arrunta ezgaitu egiten baitu, horrela oxigenoa lotzeko guneak blokeatuz. Horregatik da hain kaltegarria eta pozoitsua hidrogeno sulfuroa gizakiarentzat eta beste hainbat animaliarentzat. Riftiaren hemoglobinak, aldiz, banatuta dauden lotura-guneak ditu oxigenoarentzat eta sufrearentzat.\n3. irudia: Calyptogena magnifica tximinia hidrotermalen inguruan bizi den almeja zuri erraldoia da. Taldeetan biltzen da tximinien inguruan eta Ozeano Barearen hondo abisalean bizi da. (Argazkia: Woods Hole Oceanographic Institution)\nCalyptogenaren kasuan, bere bakterio sufre-oxidatzaileak brankietan “umatzen” ditu, eta horrela oxigenoa eta CO2-a zuzenean heltzen zaizkie uretatik. Baina zizare erraldoien kasuan ez bezala, almejen hemoglobinak ezin du sufrea garraiatu; are gehiago, pozoitsu gerta dakioke. Sufrea odoleko plasmako proteina handi eta berezi batzuek garraiatzen dute. Sufrea lortzeko modu berezi batean kokatzen dira bibalbio hauek azaleratzeetan: tximiniaren zirrikituetan txertatuta dute oina; sifoiak, ordea, gorantz, ohiko itsas uretarantz zuzentzen dituzte (sifoietatik sartu eta ateratzen da brankiak irrigatzen dituen ura). Horrela, bada, oinak eta brankiek inguruan duten ur-masak zeharo desberdinak dira: oinak ia oxigenorik gabea eta sufretan aberatsa den ur beroa jasotzen du; brankiek, ostera, ohiko itsasoko ur hotz eta oxigenatua hartzen dute, ia sufrerik gabea. Beraz, oxigenoa eta CO2-a zuzenean barreiatzen dira brankietan, eta sufrea, berriz, oinak hartu eta odolean zehar garraiatzen da brankietaraino.\nJokaera korapilatsua da, bai, baina bada horretarako arrazoi bat. Oxigenoak eta sufreak berez erreakzionatzeko joera dute, hau da, baldin eta bero ateratzen den ur-emari sufreduna eta oxigenoa duen ohiko itsasoko ura elkartzen badira, oxigenoak sufrea oxidatuko du bakterioetara heldu baino lehen. Beraz, bakterioez baliatzen diren animaliek sulfuroa eta oxigenoa bananduta mantendu behar dituzte beren sinbionteei hala helarazteko. Zizareek, horretarako, lur barrutik ateratzen den emarirantz eta ohiko itsas uretarantz txandaka zuzentzen ditu brankia-lumak. Muxilek, zirrikituetarantz zuzendutako oinetik jasotzen dute sufrea, eta, aldiz, oxigenoa, itsasoko uretarantz zuzendutako brankien bidez. Lan latza dute bai batzuek eta bai besteek bi konposatuak banandurik mantentzen, baina ordainetan, “gordetzen” dituzten bakterioak behar dituzten baliabideez hornitzen dituzte, eta hauek ekoitzitako materia organikoaz balia daitezke. Riftiaren kasuan, oso-osoan, ez baitu energia lortzeko beste modurik!\nArgitalpen-data: 2017/05/11 · Atala: Animalien aferak, Dibulgazioa\nOxigenoa Urpekarien oxigenoa atalean azaldu dugun bezala, itsas ugaztunek badituzte urperatzea ahalbidetzen duten berezko oxigeno-biltegiak. Itsas txakurrak, esaterako, 80 minututan […]\n[…] aztertzera ikerketa-urpekari bat bidali zenean, aurkikuntza harrigarria egin zuten ikertzaileek: tamaina handiko izakiak eta kolore biziko animaliez osatutako dentsitate altuko populazioak aurkitu zituzten. Topatu zituztenen artean, metrotik gorako zizare tubikolak eta muxila erraldoiak […]


Erasmus+ - Mikeldi Ikasketa Zentroa\nBEKA ERASMUSAREN EZAUGARRIAK\nEuropako herrian 3 hilabeteko egonaldia (90 egunetan), sartzen duenean:\n– Enpresako praktikak\n– Jon-etorriko bidaia\nMartxoko asteburuetan zeharreko irteerak eta 2018 apirila.\nHerriak (egiaztatzea pendienteak): Italia, Ingalaterra, Portugal, Frantzia eta Austria. Nolanahi ere, hautagaiak ezin du inoiz aukeratu herri norakoa ez joatea aukeratu ahal izango du bere/s laguna/zentro-s.\nGarrantzitsua: Deialdi honetarako prestaketa linguistikoa egonaldiaren hasieran kentzen da. Lineako irteerak baino lehen egingo da.\nAtzerrian egonaldiak F.C.T-MODULUA BALIOZKOTZEN DU. Ikasleak bekaz goza dezake, independenteki FCT-modulua egitera sartu ahal izateko ezarritako baldintzak ez ditzala bete (ej. moduluren bat etetearen Kasua. Hala ere, ezin izango du baliozkotu).\nOSO NOTA GARRANTZITSUA – FINANCIACION-a BEKAK: Deialdi honetarako, eta bekako laguntza-estaldurei dagokienez: Orain, salbuespen gisa ez dago beka hauek osatzeko SEPI-ko (GM-ikasleentzat) jatorridun laguntza ziurtatuta. Deialdia irekitzeko SEPIE-aren erabakia izatera arte itxaron ezin dugunez gero, aurreratzen dugu, anteriores.Tan urteetan goiz|laster den bezala proiekturako erabakia (zein positibo edo negatibo) ikasleak informatzen joango den bezala aurkeztutako proiekturako onespena izatea espero izanez, aurrera egiten joateko.\nAUKERAKETA-IRIZPIDEAK ETA BESTE INTERES-INFORMAZIO BATZUK\nMikeldi Ikasketa Zentroa urtero izan dezake zeinen aukeraketarako, hamar pertsona interesatu baino gehiago egotekotan, ordena honek kontuan hartzen dituen hamar hautagai/batekoa maximoa: ikaslearen espezialitatea/, lehen ikastaroaren (nota ertainaren) eta hizkuntza-ezagueren espediente akademikoa (titulu ofizialak edo proba idiomatikoa, zeinen datako eta ordua bere garaian informatuko da).\nFuntsezkoa da hautagai guztia osoki konbentzituta egotea eta, ezinbeste-kausa izan ezik, bekaren onuraduna irtetearen kasuan (gutxi gorabehera. lehen urtarrileko), martxoan bidaia dezan eta egonaldi guztiaz goza dezan.\nZentroan Ikasketa Mikeldi hautagaitzak aurkeztera mugatzen dugu, baina guk ez dugu aukeraketa burutzen.\nBehin ikaslea/aukera dezan ezin izango da aldatu Zentrotik, hautagai bat guri profil berdin-berdinarekin aurkezturik ezean: ziklo bera, hizkuntza eta hizkuntza-maila. Alderantziz gertatzen bada, zentroak beka galduko du.\nHautagaiak ezin du helmugako herrialdea inoiz aukeratu.\nBekak emateko orduan jarraitzen duten irizpideak dira: ikaslearen espezialitatea/, hizkuntza/sa eta hizkuntza/sa maila, egonaldiak atzerrian, etab.\nHizkuntza-maila izango da helmugako herrialdea zehatz dezala baldin herri horretan hautagaiaren zikloaren araberako praktika badagoa:\nIngeles-goi-maila: Erresuma Batura\nFrantses-maila medio-altoa: Frantzia\nAleman-maila medio-altoa: Austria\nIngeleseko maila baxua: Italia edo Portugal


60.000 lagunek baino gehiagok eman dute jada izena Euskaraldirako - Nafarroa - euskalerriairratia.eus\n60.000 lagunek baino gehiagok eman dute jada izena Euskaraldirako\nEuskalerria Irratia 2018-10-25 12:47\n>Nafarroan 7.200 'Ahobizi' eta 'Belarriprest' daude oraingoz, izen emandakoen %12.\n>Azaroaren 23tik abenduaren 3ra eginen da ariketa sozio-linguistikoa.\nEuskaraldia: 11 egun euskaraz ariketa soziala abiatzeko hilabete falta den honetan, elkarlanean ari direnegitasmoaren koordinatzaileek parte hartzearen inguruko xehetasunen berri emateko prentsaurrekoa egin dute Donostiako San Telmo museoan.\nIrailaren 20an zabaldu zen izen-ematea. Ordutik norbanakoek bi bide aukeratu ahal dituzte izen-ematea burutzeko: eskuz, izen-emate orrien bitartez, eta www.euskaraldia.eus webgunearen bitartez. Arrate Illarok Euskaltzaleen Topaguneko kidea eta Euskaraldiaren koordinatzaileak, Euskaraldiaren xedea ariketa kualitatiboa egitea dela azpimarratu du, ez kuantitatiboa: “Helburua ez da zenbatek parte hartzen duten, baizik eta parte hartzen duten horiek ematen dituzten urratsak hizkuntza-ohiturak aldatzeko”.\nIzen-ematearen egoeraren berri eman du Miren Dobaranek, Hizkuntza Politikarako sailburuordeak: “ Dagoeneko ia 60.000 lagunek eman dute izena ahobizi edo belarriprest modura aritzeko 11 egunetan zehar egingo den ariketa sozialean. Esan dezakegu beraz, 60.000 lagunek agertu dutela Euskaraldian bere inguruan eragin, hizkuntza ohiturak aztertu eta hauetan eragiteko asmoa.” Izen-emateak egunero gertatzen diren arren, Dobaranek prentsaurrekoaren momentura arte jaso dituzten datuen kuantifikazioa ehunekoetan azaldu du: “Izena eman dutenen % 45 gipuzkoarrak dira, % 31 bizkaitarrak, % 12 nafarrak, % 9 arabarrak, % 2 lapurdikoak, % 1 behe-nafarroa eta zuberotarrak”. Haatik, Dobaranek fokua ariketaren alderdi praktikoan jarri du: “antolaketan ari garenon ikuspegitik ariketa honek inertziak apurtzea eta ohiturak aldatzea duela helburu eta horregatik, datuek baino, sortuko diren aldaketek dute guretzat garrantzia. Hurrengo asteotarako beraz, ez dugu partaide kopuruen gaineko helburu zehatzik finkatu. Guretzat garrantzia berezia du parte hartuko duten guztiek bere ingurua prestatzeko egingo duen lanak, eta aldaketa eragin nahi duten horiek izatea inguruko ahobizi eta belarriprest potentzialak aktibatuko dituztenak.” Ildo horretan, Elena Laka, Euskaltzaleen Topaguneko presidentea, hamaikakoaren osatzearen garrantziaz aritu da: “Lehen hilabete honetan izena eman dutenen artean, nagusi dira ahobizi modura aritzeko gogoa agertu dutenak. Hurrengo hilabetean zehar, orain arte izena eman duten horiek bere inguruan eragin eta partaide gehiago bilatzera bultzatu nahi ditugu koordinazioan ari garen erakundeotako ordezkariek. Izan ere, hizkuntza ohiturak aldatzeko garrantzitsua da aurrez ariketaren berri eman, gure buruak eta ingurua prestatzea eta beraz, inguruko senide, lagun, lankide eta ezagunek ere ariketan parte hartu dezaten animatzea”\nAzaroaren 23tik abenduaren 3a bitartean egingo den ariketa sozialean parte hartzeko prestaketara garaia da, eta dagoeneko 400 pertsona baino gehiagok egin dute prestatzaile izateko formakuntza. Beñat Arrabitek, Euskararen Erakunde Publikoko presidente eta Euskal Elkargoko Hizkuntza politikarako presidente-ordeak, herritako batzordeak eta koordinazio orokorreko kideek elkarlanean landu dituzten bideak gogorarazi ditu: “Ahobizi eta belarriprest izateko tailerrak eskaini ditugu Euskal Herri osoan, baita, saio sakonagoak ere. Hortaz gain, azaroan banatuko ditugu partaideentzako aholkuak txaparekin batera, mezu elektroniko bidez zein sare sozialetan”.\nEuskaraldia: 11 egun euskaraz ariketa sozialak hizkuntza-ohituretan duen eragina neurtzeko soziolinguistika klusterrak ikerketa abiatuko du. Ikerketa egin ahal izateko, ekimenean izena eman duten kideen datu batzuk jasoko dira. Eta datuak fidagarri eta egokiak izan daitezen ahal beste pertsonek bete beharko dituzte galdetegiak. Hiru galdetegi izango dira: Lehena, Euskaraldia baino egun batzuk lehenago bidaliko dute, bigarrena, ekimena bukatu eta egun gutxitara, eta hirugarrena, 2019ko martxan jasoko dute herritarrek.\nPaula Kasaresek, Nafarroako Gobernuko Euskarabideko euskararen sustapenaren eta plangintzaren zerbitzuko zuzendariak, eman ditu ikerketaren garrantziaren inguruko printzak: “Garrantzitsua da Euskaraldia bezalako ekimen batek nolako eragina duen ahalik eta modu zorrotzenean ezagutzea, ikerketa horrek islatuko baitu ekimenaren ondorioak nolakoak eta zenbatekoak izan diren. Lagunduko digu ezagutzen hizkuntza ohiturak nola eta zenbat aldatu diren euskararen alde, joera horiek denboran mantendu diren ala ez, eta, finean, ekimenaren bueltan egin den esfortzu guztiaren emaitzak neurtzeko modua izango da.”


Thiago Almeida, dantzaria: “Gizartearen eta gizakien hipokresia islatzen saiatzen gara dantzaren bitartez” — dantzan.eus\nHemen zaude: Hasiera › Hemeroteka › Thiago Almeida, dantzaria: “Gizartearen eta gizakien hipokresia islatzen saiatzen gara dantzaren bitartez”\nThiago Almeida, dantzaria: “Gizartearen eta gizakien hipokresia islatzen saiatzen gara dantzaren bitartez”\nToki batetik bestera dantzan egiten du Thiago Almeidak. Ertza dantza-konpainiaren ‘Meeting point’ eta ‘La teta de Janet’ ikuskizunek izan duten arrakasta handiarekin agenda betea du, baina pasioz egiten du dantzarekin zerikusia duen oro. ‘Meeting point’ lanarekin Hego Koreara joan aurretik Coliseoan egongo da ‘La teta de Janet’ aurkezteko hilaren 27an, barixakua, 20:30ean.\n– ‘La teta de Janet’ aurkeztuko duzue Coliseoan. Nolako ikuskizuna izango da?\nNormaltasunaren inguruan hausnartzen du ikuskizunak. Zer da normala? Nork erabakitzen du zer den normala? Munduko toki batean normala dena, beste batean gaizki ikusia edo debekatuta egon daiteke. Gizartearen eta gizakien hipokresia islatzen saiatzen gara dantzaren bitartez.\n– Zein da zure rola ikuskizunean?\nHainbat gauza egiten ditut. Libre eta garen modukoak bezala onartua izan nahi duen barreneko gauza hori erakutsi nahi dugu, moralarekin etengabeko borrokan dagoen alde hori. Generorik ez duen pertsonarena egiten dut batez ere. Egun batean emakumeek bezala eta bestean gizonezkoen moduan jantzi nahi duen pertsonarena, gizarteak esan ahal duenari jaramon egin barik.\n– Gizonezko dantzari onenaren saria jasotzeko izendatu zizuten azken Max Sarietan. Nola hartu zenuen berria?\nZoragarria da, baina dantza egiteko orduan nire burua epaitzeko arazoak izan ditut beti, nire burua ez dudalako hain maila profesionalean ikusten. Ez dut uste gaizki egiten dudanik, baina beste dantzari batzuk ikusten ditut eta ibilbide luzeagoa eta profesionaltasun gehiago dutela iruditzen zait. Izendapena jaso nuenean poztu egin nintzen, baina hain ibilbide luze eta profesionala duten dantzarien alboan egonik banekien ez nuela ezer gehiago lortuko. Hala ere, pausu bat da eta etorkizunean urrunago iritsi naiteke.\n– ‘La teta de Janet’ eta ‘Meeting point’ ikuskizunek arrakasta handia lortu dute. Nola kudeatzen duzue hori?\n‘Meeting point’-ekin Max Saria jaso genuenetik lan gehiago izan dugu eta gure lanak onespen gehiago jaso du, baina publikoari ikuskizuna gustatzea da gehien asetzen gaituena, baita arrakasta gutxi izan duten lanekin ere. Max Saria ondo gelditzen da curriculumean, jaso genuenean asko gozatu genuen eta motibagarria da, baina hor geratu zen eta ez daramagu soinean. Badakigu ‘Meeting point’-ekin publikoa emozionatu egingo dela, baina ‘La teta de Janet’ asko ere gutxiagotan egin dugu eta fresko mantentzen da. Gehiago estutzen digun ikuskizuna da eta horrelako zerbait egiteko gogoa nuen, lurrean lehertuta eta izerdi-patsetan amaitzea.\n– Henrique de Souzarekin egiten dituzu ikuskizun biak. Nola moldatzen zarete elkarrekin?\nUrte asko daramatzat berarekin dantza egiten eta aldaketa nabaritu diot dantzari moduan. Orain askoz ere hobeto moldatzen gara elkarrekin eta igartzen da, ikuskizun errealagoa egiten dugulako.\n– Dantzan hasi zinenean guzti hau biziko zenuela irudikatzen zenuen?\nEzta gutxiago ere. Kasualitatez hasi nintzen dantzan 18 urterekin. Lagun batek esan zidan ‘Fama’ saioko neska batek dantza-akademia bat zabaldu zuela Donostian eta laguntzeko. Berarekin joan nintzen, handik bi hilabetera lagunak utzi egin zuen eta nik jarraitu egin nuen. Hasieran ez zitzaidan hainbeste gustatu, baina popping delako dantza-estiloa ezagutu nuen eta atentzioa deitu zidan. Hortik abiatu nintzen, baina sekula ez nuke pentsatuko Max sari bat jasoko nuenik, arrakasta handiko ikuskizunak egingo nituenik, ez ezer.\n– Orain klaseak emango dituzu Nerea Lodosa Dantza Konpainian. Nolakoak izango dira?\nKlase teknikoak izango dira. Koreografiak egingo ditugu, baina teknika lantzea gustatzen zait dantzariei erraminta baliagarriak eskaintzeko. Teknika ikasita, dantzariek euren kabuz garatu ditzakete euren dohainak. Gogotsu nago, 2-3 urte daramatzadalako klaseak eman gabe, buru-belarri ibili naizelako ikuskizunekin.


NOLA IKUSI WINDOWS 7 ORDENAGAILUKO EZARPENAK - WINDOWS - 2019\nIkusi ordenagailuko Windows-en 7 ezarpenak\nPrograma jakin batzuk, jolasak eta prozesu espezifikoak exekutatzeko, ordenagailuko hardware eta softwarearen zenbait eskakizun betetzen dira. Zure sistemak ezaugarri hauek nola betetzen dituen jakiteko, bere parametroak ikusi behar dituzu. Ikus dezagun nola egin ordenagailu bat Windows 7rekin.\nOrdenagailuaren ezarpenak ikusteko moduak\nBi modu nagusi daude ordenagailuaren konfigurazioa ikusteko Windowsen 7. Lehenengoa hirugarrenen diagnostiko berezien softwarea erabiltzea da, eta bigarrena beharrezko informazioa zuzenean sistema eragilearen interfazearen bidez ateratzea da.\nNola ikusi ordenagailuaren ezaugarriak Windows-en 8\nNola jakin zure ordenagailuaren ezaugarriak\n1. metodoa: hirugarrenen programak\nHasi PCko parametroak hirugarrenen programen bidez ikusteko aukera aztertzen hasteko, AIDA64 ezagunenetakoa aukeratuz. Softwarearen adibidean, ekintzaen algoritmoa jotzen dugu.\nAbiarazi AIDA64 eta joan "Informatika".\nIreki azpiatala "Laburpen informazioa".\nIrekitzen den leihoan, ordenagailuari eta sistemari buruzko oinarrizko informazioa ikusiko duzu. Informazioa bistaratzen du:\nOS bertsioak eta bere osagaiak;\nplaka (PUZ mota eta funtzionamendu memoria informazioa barne);\nperiferikoak eta sareko gailuak;\nAIDA64-eko beste atal batzuetara aldatzean alboko menua erabiliz, sistemaren osagai edo gaitasun zehatzei buruzko informazio zehatzagoa lor dezakezu. Dagokion ataletan, hurrengo informazioa aurki dezakezu:\nHardwarearen egoera fisikoa (tenperatura, tentsioa, etab.);\nExekutatzen ari diren prozesuak eta zerbitzuak;\nOrdenagailuaren hardware osagaien banakako xehetasunak (ama, RAM, disko gogorrak, etab.) Eta gailu periferikoak;\nSistemaren segurtasun parametroak, etab.\nNola erabili AIDA64\nOrdenagailuaren diagnostikoetarako beste softwareak\n2 metodoa: Barne sistemaren funtzionalitatea\nOrdenagailuaren parametro nagusiak sistemaren barneko funtzionaltasunak soilik erabil daitezke. Hala ere, metodo honek oraindik ezin du informazio ugari eman hirugarrenen software espezializatuaren erabilera. Gainera, kontuan izan behar da beharrezko datuak lortzeko, hainbat OS tresna erabili beharko dituzu, erabiltzaile guztientzat komenigarria ez dena.\nSistemari buruzko oinarrizko informazioa ikusteko, ordenagailuaren propietateetara joan behar duzu. Ireki menua "Hasi"eta egin klik eskuineko botoiaz (egin klik)PKM) elementuan "Informatika". Irekitzen den zerrendan, hautatu "Ezaugarriak".\nSistemaren propietateen leihoa irekitzen da, honako informazioa ikus dezakezu:\nWindows 7 edizioa;\nRAM tamaina, eskuragarri dagoen memoria kopurua barne;\nUkipen bidezko sarrera erabilgarritasuna;\nDomeinu-izenak, ordenagailuaren eta lan-taldearen ezarpenak;\nSistemaren aktibazio datuak.\nBeharrezkoa izanez gero, sistemaren ebaluazio datuak xehetasun handiagoz ikus ditzakezu klik eginez "Errendimendu indizea ...".\nLeiho bat sistemaren osagai indibidualen ebaluazioarekin irekiko da:\nAzken kalifikazioa aipatutako osagai guztien artean kalifikazio txikiena esleitzen zaio. Zenbatekoa zenbat eta handiagoa izan, ordenagailua arazo konplexuak konpontzeko egokituta jotzen da.\nIkasgaia: zer da performance Windows indizea 7\nGainera, sistemari buruzko informazio gehigarria ere tresna zehatz daiteke "DirectX diagnostiko tresna".\nMarkatu konbinazio bat Irabazi + R. Sartu eremuan:\nFitxategiaren irekitako leihoan "Sistema" Ordenagailuaren propietateetan ikusi ditugun datu batzuk ikus ditzakezu, baita beste batzuk ere:\nFabrikatzailearen izen eta ereduaren plaka;\nIragarkien fitxategiaren tamaina, espazio librea barne.\nFitxara joaten zarenean "Pantaila" Ondorengo informazioa emango da:\nBideo egokitzailearen fabrikatzailearen eta ereduaren izena;\nBere memoria tamaina;\nUneko pantailaren bereizmena;\nGaitu hardware azelerazioa.\nFitxategian "Soinua" bistaratutako datuak soinu txartelaren izenean.\nFitxategian "Idaztea" Saguaren eta ordenagailuaren teklatuari buruzko informazioa aurkezten du.\nKonektatutako ekipoei buruzko informazio zehatzagoa behar baduzu, joan zaitezke "Gailu kudeatzailea".\nklik "Hasi" eta joan "Kontrol-panela".\nOndoren, egin klik azpian. "Gailu kudeatzailea" atalean "Sistema".\nHasi egingo da "Gailu kudeatzailea", informazio horren bidez, ordenagailura konektatutako ekipoen zerrenda adierazten du, taldeka, helburuaren arabera. Talde horren izenean klik egin ondoren, bertan jasotako objektuen zerrenda irekitzen da. Gailu zehatz bati buruzko xehetasun gehiago ikusteko, egin klik gainean. PKM eta hautatu "Ezaugarriak".\nGailuaren propietateen leihoan, bere fitxetan zehar nabigatzen baduzu, hautatutako hardwarearen informazio zehatza aurki dezakezu, baita gidariei buruzko datuak ere.\nGoian azaldutako tresnekin erabiliz ikusi ezin diren ordenagailuaren ezarpenen inguruko zenbait informazio komando berezi bat idatz dezakezu "Komando lerroa".\nEgin klik berriro "Hasi" eta jarraitu "Programa guztiak".\nIrekitzen den zerrendan, sartu direktorioa "Standard".\nBilatu elementu bat "Komando lerroa" eta egin klik gainean PKM. Irekitzen den zerrendan, hautatu aktibatze aukera administratzailearen izenean.\nThe "Komando lerroa" sartu adierazpena:\nSakatu botoia Sartu.\nOndoren, itxaron pixka bat "Komando lerroa" Sistemaren informazioa kargatuko da.\nKargatutako datuak "Komando lerroa"Alderdi askotan PCko propietateetan bistaratutako parametroekin zerbait antzekoa da, baina, gainera, honako informazioa ikus dezakezu:\nSistema eragilearen instalazioa eta azken abioaren ordua;\nSistemako karpetaren bidea;\nSistemaren hizkuntza eta teklatuaren diseinuak;\nPaging fitxategiaren kokapena direktorioa;\nInstalatutako eguneratzeen zerrenda.\nIkasgaia: Nola exekutatu "Command Line" Windows-en 7\nWindows 7 ordenagailuko ezarpenei buruzko informazioa aurki dezakezu hirugarrenen programa espezializatuak edo OS interfazearen bidez. Lehenengo aukera informazio gehiago eskuratzeko aukera ematen du eta, gainera, komenigarriagoa da, ia datu guztiak leiho batean eskuragarri badira, fitxa edo ataletara aldatuz. Baina, aldi berean, kasu gehienetan, sistemako tresnen laguntzarekin ikus daitezkeen datuak nahikoa da ataza asko konpontzeko. Ez duzu hirugarrenen softwarerik instalatu beharrik. Horrez gain, sistemak kargatuko ditu.


Sasi guztien azpitik… | Jendartean\nHasiera » Zinema » Sasi guztien azpitik…\nSasi guztien azpitik…\nKalabaza tripontziko narratzailea.\nhodei guztien gainetik. Akelarretik bueltan esamoldea nahasi zuenetik, Kalabazaren satelite izatera kondenatua dago ezkerreko argazkiko gizagaixoa. Bai, abenduan 25 urte bete dituen Kalabaza tripontzia film gogoangarriko pertsonaia da; Kalabazan gertatzen diren istorio bitxien narratzailea, zehazki. Gaur egungo animaziogintza homogeneo eta globalizatuan aurkitzea zaila den mundu imajinario aberatsa dario Juanba Berasategi pasaitarraren pelikulari: Tartalo, Galtzagorri, Kukubiltxo, Xaxpiki, lamiak, sorginak, Patxi errementaria… Mitologiari, kondairei eta ahozko tradizioari zor die bere magia animaziozko lehen euskal film luzeak. 3D-en aroan, bi dimentsioko harribitxia.\nDagoeneko 25 urte igaro dira, eta hala ere Kalabaza tripontziak nolabaiteko freskotasuna mantendu du. Ironia finak harilkatutako istorio bilduma osatu zuten langile prestuek –izugarrizko ahalegina izan zen garairako ordu eta erdiko animazio filma osatzea–, eta horri esker ikus ditzakegu pantailan Kukubiltxo txikiaren bihurrikeriak, Patxik Galtzagorrirekin dituen solasaldi kuriosoak, artzain maltzurraren azpijokoak… Nabarmentzekoa da baita ere euskarari ematen zaion tratamendu landu eta txukuna –kontuan hartzekoa da Koldo Izagirre aritu zela gidoilari–.\nNoizko Kalabaza tripontzia 2? Berasategik dioenez, egunen batean egin behar lukeela pentsatzen du, teknika berriekin baina aldaketa handiegirik gabe, “pertsonaiak mantenduz, gaur egungo egoerara mitologia ekarriz, katxondeo gehixeagorekin, konplexuak alboratuta”. Gaur egungo haurrek ikusiko al lukete, ordea? Asiako marrazki bizidun merkeen eraginpean, Anime eta Manga estiloko lanak ugaritu dira gure telebista kateetan. Iragarkien, marrazkien eta oro har telebistaren erritmo bizkorrera, plano saturatuetara ohitu gara ikusleak. Eta Kalabaza tripontziak –zorionez– bestelako patxada dauka, irudiez eta elkarrizketez gozatzeko parada eskaintzen duen abiadura.\nEgungo haurrek ez dakit, baina ziur naiz belaunaldi batzuk atzeragokook gustura ikusiko genituzkeela bere garaian liluratu gintuzten pertsonaien abentura berriak, begietan eta buruan iltzatuta geratu zaizkigun fotogramak. Eta bestela, pelikula originalera jo dezakete haurtzaroaren nostalgikoek.\nJon Torner | abendua 10, 2010 at 10:39 am\nKalabaza tripontziak 25 urte! Joder… pelikula ederra da bai. Umeak ginenean emozionatuta atera ginen zinematik. Halere, ez dakit berrize ikusiko nukeen. Agian hobe da txikitako aho-zapore goxo hori mantentzea. Aurrekoan gure generazioko baten batek (Wazemankeko irrati saioan?) esan zuen ‘Arturo Erregea’ telesaila ikusi zuela eta kakazahar bat iruditu zitzaiola. ‘Kalabaza tripontzia’ askoz ere hobea da, baina… Eta manga eta animea aipatuta, noizko ‘Arale’ berriro ETBn?\nTweets that mention Sasi guztien azpitik… -- Topsy.com - [...] This post was mentioned on Twitter by Euskal blogosfera and Larraitz Mendizuri, Mikel Garcia. Mikel Garcia said: Kalabaza tripontziak…\nEuskal zinemaren Zinemaldia? | Jendartean - [...] pozgarria, Juan Bautista Berasategi zuzendariak (Kalabaza tripontzia marrazki bizidun ospetsuen egileak) jasoko duela aurten Zinemira saria. Barrura begiratzeko leihoak…\nEuskal animazioa aldarrikatzeko ordua heldu da | Ikusi makusi... zer ikusi? - […] honek 25 urte bete zituenean, Mikel Garcia-k bere blogean idatzitako lerro hauek, ezin hobeto laburbiltzen dute ekoizpen honek gure…\nEz al da iritsi Euskal animazioa aldarrikatzeko ordua?Euskal pantailaren gunea - […] honek 25 urte bete zituenean, Argiako Mikel Garcia-k bere blogean idatzitako lerro hauek, ezin hobeto laburbiltzen dute ekoizpen honek…


Espedizioko lehendabiziko atseden eguna izan dute - Mendialdea - Erran.eus\nEspedizioko lehendabiziko atseden eguna izan dute\nTtipi-Ttapa 2019-07-12 11:00\nEspedizioko lehen atseden eguna izan zuten atzo EuskarAbenturan dabiltzan jzioquitarrek. Oinez kilometrorik egin ez bazuten ere, ez zen egun motela izan. Goizean goiz utzi zuten Vianan lotarako leku gisa izan zuten frontoia, eta autobusez joan ziren Donemiliaga Kukulara. Bertako Yuso monastegia bisitatzeak EuskarAbenturaren leloa eta jzioquitarren beraien izenaren zentzua eta zergatia ulertzeko balio izan zien.\nMonastegi horretan daude gordeta euskarazko esaldi idatzi zaharrenak jasotzen dituen eskuizkribuaren erreplika. Esaldiok glosak dira (Donemiliagako Glosak), Aemilianensis 60 latinezko kodexaren bazterretan X. mendearen bukaeran edo XI. mendearen hasieran euskaraz eskuz idatzitako oharrak dira: “Jzioqui dugu guec ajutu ez dugu”.\nYusotik aterata, berriz ere autobusez, Araba aldera egin zuten, Gesaltzara. Gatzagak bisitatu ostean, herriko igerilekuan eman dituzte arratsaldeko azken orduak eta, eguna borobiltzeko, iluntzean, bertako belardian etzanda, gora begira, astronomia tailerra egin zuten. Hamaika izarreko hotelean egin zuten lo.\nGaur Gesaltzatik Argantzunera joanen dira, 18 kilometro eginen dituzte oinez.


ZIRKULUA - Elisa Mujica\nBotila hartu eta almendra berdearen kolorea zeukan likidoa isuri zuen kantinerak, beira lodian landutako kopa txikietan. Moises Barbak eta beste gizonak, biak ere mostradorearen kontra agondurik, hartzera egin zuten. Fresko zegoen denda barruan, baina plazara begiratuz gero, eguzkiak betirako beretua zuela baitzirudien, bafada batean sartzen zen barruraino han sentitu behar zen berotasun guztia. Moisesek mina zeukan oin batean, harritxoren bat sartu espartinean eta behatz artean kokatu. Makurtu nahi zukeen oinetakoa askatu eta enbarazu hura kentzeko, baina ez zen ausartzen. Dendan zigarro pakete bat erostera sartu zelarik inspektorearekin topo, eta hark kopa bana hartzera gomitatu. Hitz egiten ziola, makularik gabeko hortzen ilara biek distira egin zuten dendako argilunpean. Moisesek ezin uko egin. Halakorik, inspektorea Juan Lobo izanda? Hobe zuela inspektorearekin patxadaz eta kezkarik gabe jardutea ohartarazi zion senak. Astia irabazi behar zuela bururatu zitzaion, zergatik zehazki ez zekien arren. Baina bere ahotsa entzunda nota arraroak nabaritu, arrotz bat ariko balitz bezala...\n— Bai, jakina ez dela zuhurra nekazariek dinamita erabiltzea arrantzarako. Esan nien lehengoan Tirsori eta Napori. Nire konpak, badakizu? Inguru horietan aspalditik erabiltzen dituztela leherkariak esan zidaten...\n— Ez dago aitzakiarik —esan zuen Juan Lobok—. Dinamita ezkutatzen duten nekazariei aurreko egunekoa egin behar zaie, gogoratzen? Ez diegu leherkaria utziko, batez ere zertarako nahi duten jakinda...\nKomisarioak ere beldurra zeukan beraz?, Moisesek bere artean. Hori ote gertatzen ari zenaren kausa? Hori ote, orain zortzi, komisariatik deklaratzera azaltzeko deitu ziotenean, bertan ikusitakoaren kausa? Lobori oharkabean erantzunez eta kopa berdeen kolorea zurrut bakoitzeko suntsituz, inspektorearen bulegoan zegoela berriro uste izan zuen. Hotzikara batek astindu zuen, eta kopakoa hustuz estali nahi izan zuen. Lobok lo egiten zuen gela berean funtzionatzen zuen Inspekzioak. Ongi gogoan zeukan Moisesek gela hura, ohea alde batean eta bestean idazteko mahaia, paperez betea, zigorra eta pistola. Sabaia alderik alde gurutzatzen zuen habetik lakioa zintzilik. Paretak karez eta zorua adreiluz, labe batean bezain bero, hantxe gertatu zen dena.\nOrain, Matilde Isabela kantinerarekin solastatzen zela, dendako apalak apaintzen zituzten botila, xaboi kutxa eta kandela azao inguru hartan, inspektoreak ez zirudien inoren kalteko. Alabaina, tortura egunean bestelakoa zen. Gogoan zeukan Moisesek nola erantzun zien Loboren galderei, hitzak gorputza eri dugunean mugimenduak egiten ditugun kontu berarekin hautatzen zituela. Baina gelako zoko batean lotuak zeuden gizonei begiratutakoan, haienganako atxikimendu oldar bat jabetu zitzaion, eta min eman zion disimulatu beharrak.\nPresoen artean zegoen Anbrosio Ita, sendagile indioa. Hura seinalatuz, inspektoreak bere morroiei:\n—Hogei zigorkada, aurkitzen diogun dinamita tako bakoitzeko!\nMakaldua eta horitua, belaginaren gorputzak dilinda egin zuen airean, sokatik eskegia. Moisesek ikusia zuen egun batzuk lehenago, gaixo bati intsusa lorearen ura ematen sukarra apaltzeko. Anbrosiok bazuen belarren indarraren berri eta kolpeek sortutako oinazea eztitzeko totumo ziropa zela onena esan ohi zuen. Aukera bikaina zeukan orduantxe bere buruan frogatzeko.\nZigorkadek berehala egin zuten Anbrosioren bizkarrak elizako Pikotako Jaunarenak bezalakoak bihurtzeko lana. Haren aurrean belaunikatzen zen otoitz egiteko Moises umetan, baina begiak zaurietatik kendu ezinik. Gelako giroa astuna eta arraroa zen. Loboren morroiek uxual botila zerabilten eskuz esku eta bazirudien atsegingarrizko oldar batek hartzen zituela intziri, zigarroen ke, madarikazio eta zigorkaden erdian. Atxilotuarengana hurreratu eta zigarrokina itzali zuen Lobok haren betazaletan. Moisesek halako nahaste bat sumatu zuen urdailean eta min sor berezi bat bularrean. Lore malaskatu bat ematen zuen gorputz hilduratuak. Lobok noizbait irteten utzi ziolarik, minutu bat eman zuen tentemozo, harri eginda. Gero ateraino hurbildu zen astiro, eta lasterkari eman zion kalean. Izerdi basatan zen, aldiz hotz aldiz bero. Etxeko pareten artean egon zenean etorri ahal izan zuen bere onera, eta mugarik ez zeukan elkartasun sentimendu batek atxiki zuen pareta haietara.\n— Beste bana?\nInspektorea bera hizketan, hatsa aurpegira ematen ziola kasik. Beldur da azkenean arrantzaleek leherkaria eskuratuko duten, Moisesek bere artean. Oinak min ematen zion eta plantxa baten berotasuna zeukan. Ezin zuen makurtu oinetakoa askatzera, bazekien Lobo zelatan zegoela eta errebolberra aterako zuela susmoa sortuko zion mugimendurik ikusi orduko. Itxaron egin behar zuen. Bere bizitzaren beste gertaldi batzuk hasi zitzaizkion irudimena betetzen. Jendeak zioenez, heriotza gertu dagoenean gertatzen zen hori. Edo zurrutarena ote? Inspektoreak ez zien jaramonik egiten solaskidearen urrunaldi mentalei, Moises aldizka adi eta aldizka ezentzunean baitzen, kopako mozkorrago, azpiratu ezin zuen indar baten bulkadaz. Orain mulatiko txiroaren haurtzaroa gogoetatzen zuen, oinutsik, Boca de Hinda-ko ume guztiak bezala. Eskolara urteko lehen hilean, amak, Clara izeneko beltzak, bere mulatikoak istruzioa hartu behar zuelako proiektua baitzeukan. Hilaren buruan eskola utzi beharrean zen amari lanean lagundu eta bien artean nahikoa bildu ahal izateko platanoak, arroza, eta zenbaitetan arraina, artoa eta gozokia erostearren.\nGizondu zelarik, Moisesek platanoa jaten segitu zuen, baina uxualarekin mozkortzen zen larunbat gauetan. Arraioa! Nola pasatu astea larunbata iristeko irrikan! Arratsaldeko seiak hor nonbait, oraindik egun argi, ziririkuak botatzen hasten zen herriko plazan, eta arrantzaleek txalupak ibaiertzean lotu eta beren etxoletara hartzen zuten. Presaka, ilea latz eta sudurra heze, ukuilura datozen behorren antzera, zain zeukaten jatena gogoan. Usaimena sentiberago zekarten, eta inguruetako etxolaren bat irekitzen bazuten, laratzeko harrietatik sortzen ziren lurrinak aditzen zituzten. Jaten ozta amaitu eta plazara lasterka porroa dantzatzera eta egunsentia arterainoko zurruta egitera. Batzuk billete mordoak irabaziak ziren eta gau horretan bertan xahutzen zituzten, biharamunerako ezer gorde gabe. Horrelakoa izan zen Boca de Hondako bizimodua, zoramen egunekin eta dolamen egunekin, Ez orain bezalakoa, Moisesek bere artean behazunez. Hainbesteraino non kopek dardara egin baitzuten mostradorean jo zuen zartadarekin. Nekazariak sufrikarioan zeuden uda beroegiz, negu luzeegiz, Ita belaginak mendian biltzen zituen belar lurrintsuek ezin senda zitzaketen eritasunez. Baina arrisku berri bat Lobo iritsi zenez geroztik. Alkateak eman zion haren berri goiz batean Moisesi herriko plazan.\n— Gogoratzen Juan Loborekin? —galdera.\n— Juan Loboren semea?\n— Bai. Gamarrara ihes egin zuen zango-kakola. Han bizimodu makurra egin omen zuen, labana eta lapurreta tarteko Pamplonako espetxean sartu omen zuten...\n— Non dabil orain?\n— Boca de Hondako inspektore berria da, hemen izango dugu berandu gabe.\nAlbistea herrian barrena zabaldu zenean, ezer onik ez zetorrelako ustea hartu zuen jendeak, Moisesek igarri zion arren nork bere beldurra estaltzen zuela agintariei fidantzia zielakoa eginez. Lobo morroi fusildunen artean kamioi batetik jaisten ikusi zutenean bakarrik ulertu zuten denek herriaren bizimodua aldatua zela. Ez pertsonen aurpegiak, ez plaza, ezta meza nagusia ere izan ziren aurrekoak. Gizonak mendian hilik azaldu. Jendea ahapetik mintzo, etxeek gaixo bana balute bezala. Alkatea bere bulegoan itxia, gauez irteten zela inork ikus ez zezan.\nNekazariek, beraz, arma gerrikoan zintzilik edo arropetan ezkutatuta ibili behar zuten. Moisesena daga txiki eta malgu bat zen, eskuaren luzapena kasik. Daga ez da matxetea, astuna eta kolpea eman baino lehen ongi pentsatzen duela dirudien horietakoa. Daga arina da eta bere gisa mugitzen da nolabait, baina Moisesek ezin zuen utzi. Giderra ukitu behar zuen soinean zeramala oroitzeko.\n— Alegia, Tirsok eta Napoleonek dinamita gordetzen dutela...\nLoboren ezpainetatik Moisesen muturrera. Bazen puska bat inspektoreak eta kantinerak solasa utzia zutela eta berari so zeuden. Moisesen burutapena lagunak salbatzearren:\n— Don Rodrigok. Berak dauka.\n— Don Rodrigok? —errepikatu inspektoreak, harriturik.\nBerehala erantsi zuen, oso bestela:\n— Jardunean jarduteko ari haiz eta nik zakur horiek ez harrapatzeko. Don Rodrigo laguna dut eta badaki autoritatea errespetatzen. Bere larretan dauzkat behorrak, goian dituen horietan, muino handian. Ez henkien? —izerditan aurpegira. Gero kopa hustu kantinerari begiratu bat eginez.\nLagunen egoera ahantzarazteko aipatu zuen Moisesek Don Rodrigo, eta zeukan diruak babesten zuelakoan. Bestalde, esan zuena ahotan zebilen herrian. Baina ulertu zuen izen debekatu bat aipatu zuela, Don Rodrigok eta inspektoreak interes berdinak zituztela... eta baita Matilde Isabelak ere, ausaz. Igarri zion galdua zela. Hala ere, beldurra suntsitu egiten zitzaion ohartu arau. Astiro hautatu zituen erantzunaren hitzak, bat-banaka dastatuz:\n— Don Rodrigo Barranquillara joan zen orain egun batzuk eta dinamita erosi zuen. Ez zuen kamioian ekarri, txalupan baizik, paper ziratuarekin ongi bildua hezetasunik ez hartzeko. Ez du erabiltzen arrantzarako, pobreek bezala. Zer edo zer eduki lezake buruan.\nEsandakoak ekartzen ahal zion makurrik gerora, baina orain ikara zitzakeen bi haiek, jakinean zegoela ikusita. Nabarmena zen hitz haiek sortutakoa. Inspektoreak ez zuen erantzun, baina mostradorearen kontra jaurti zuen kopa indarrez, gutxi arren ez zuen apurtu. Matilde Isabela batetik bestera zebilen, urduri, entzundakoa eraso bat izan balu bezala. Ene! Zeinen gustagarri zegoen oraindik! Une hartan, aurpegian jotzen zuen eguzkiari esker, mulata zakarretatik eta portuko beltzetatik horren bereizia egiten zuen azal zuri, leun eta gardena ikusten zion Moisesek. Gizenak ez zion galarazi bere gorputz txikian limurgarri betetako formen kitzika. Ileak, beltz, kirru eta distiran, panpinaren batena ematen zuen, eta begiek, zerbitzatzen zuen edabearen kolorearenak. Emakume hark loriatan jartzen zituen beltzak abenduko gauetan, plazan porroak dantzatzera azaltzen zenean. Moisesek berak, ez ote zuen gutiziatu ba? Beste garai batean ordea, gaztetan. Gero Matilde Isabelak gorantz egin zuen, gorantz, haiei guztiei destainez begiratzeraino. Kolore hautsa ematen zuen masailetan eta zeta zatiak eta takoi luzeko zapatak eskatzen zituen Barranquillara. Dendan, helburura iritsi denaren patxada erakusten zuen. Moises ergel arraioa izan zen hartaz esaten zutena ahaztuta, hotsa zebilen Don Rodrigoren maitalea zela eta hark eragin zuela estankoa eman ziezaioten. Egia zela ulertu zuen bat-batean.\n— Eta soinean daramaan aizto hori? Ez al dakik debekatua dagoela armak eramatea?\nTortura egunaren grina gaiztora etorri zen inspektorea. Nola edo hala behar zuen asmatu aitzakiaren bat arma ez galtzeko. Gerrira egin zuen eskuarekin, daga defendatzeko edo emateko asmoa zuela adieraz zezakeen zirkinean.\nOihu egin zuen Lobok:\n— Artaburua, ...kumea! Emadak arma hori, bestela borraka hebainduko beharko haut hil baino lehen!\nAukera bakarra zeukan bizirik ateratzeko. Orain egiten ez bazuen, gero zaila zaukan ihesa. Karrikan barrena ekin zion lasterka, indarrak eta zentzumenak erne, era automatikoan ordea, halako eginahal gaitzean non, halakorik egin baleza, lurrean etzango litzatekeen bertan. Loboren ahotsaren oihartzuna bere atzetik:\n— Ikusiko duk benetan ari naizen edo ez!\nEztanda bat gaztiguarekin bateratsu. Arineketan jarraitu zuen Moisesek. Mugimenduarekin, harritxintxarra behatzen artean sartu zitzaion, eta izerditan melatua zeukan zanpatzeak ematen zion mina. Harri hori sartu izan ez balitz goizean espartinean! Garunean osatzen hasten zitzaizkion irudi guztiak beira zatitan apurtzen ziren, eta barrena ziztatzen zioten. Etxe multzoaren itzulia egin eta estanko aurretik pasatu zen ostera. Etxemultzo izkinatik izkinarako aldera Lobo. Zer ari zen kontuan hartu gabe, eta bere gurari bakarra une batez atseden hartu eta espartinak kentzea balitz bezala, atera irtena zen Matilde Isabelari bultza zakar bat egin eta dendan sartu zen. Jukutria ona da hala ere, pentsatu zuen. Buruak ez zion emango Lobori han bertan ezkuta zitekeenik.\nMostradorea zegoen gelak irekidura bat zeukan alboan farfaila zuriko errezelak estalia. Errezel honek atearena egiten zuen dendaren eta Matilde Isabelaren lotokiaren artean, huraxe irteera bakarra. Moisesek bazekien, gau bakar batean sartu izan zen arren. Artean emakumea ez zen estankoaren jabe, eta goitik begiratu ahal izan zien haren begien ur berdeei, ixtera behartu zuen arte. Orain, hitzik atera gabe, errezela bildu eta gelan sartu zen, ohean astun etzanez.\nGerta zitekeena, kantineraren nahian zegoen. Sartzen ikusitakoan aienetxo bat egin zuen ikara, ezuste eta plazer nahaste. Horrelakoak izan behar zuten gizakiek ateratzen zituzten soinuak hitza ikasi aurretik, zenbait inpresio aldi berean adierazteko. Oihuaren basak odola gatzatu zion iheslariari. Baina gero Matilde Isabela isilik egon zen, bere logela inbaditu izanaz kexatu gabe, eta bere lekura itzuli zen mostradore ostean. Moises ez zen ausartu hitzik ateratzen laguntza erregutzeko. Lobo hurbilegi egon zitekeen. Baina gogoan izango zuen noski behialako intimitatea. Errukiorra izan behar zuen. Emakumezkoa izanik... Moisesek bazekien heldua zela azken jokoaren unea eta gorputz osoa zeukan erne arriskuari, aldi berean atseden sentimen batek hartzen zuela. Matilde Isabelaren kutxaren gainean jesarri, espartinak kendu eta zangoak luzatu zituen. Sarrerako atetik heldu zitzaion Loboren ahotsa.\n— Ikusi al duzu beltz hori pasatzen, Matilde Isabela?\nKinkik ez emakumearen aldetik. Zalantzan ote? Seinaleren bat egiten? Moises preparatu egin zen daga hartuta.\n— Nola jakin ote du Don Rodrigorena? —Lobok berriro—. Gaztigatu egin behar diogu. Ikusiko al duzu gauean?\n— Bai —erantzun zuen emakumeak harro—. Gauero etortzen da.\nMoises kukutua zegoen atetik hurbileneko zokoan, daga eskuan. Matilde Isabelaren garbitokia ikusten zuen, apal batean zeukala ispilua, hauts kutxatxo bat eta orrazia. Kutxatxoaren etiketak Polvos de tocador Anthea zioen, hizkiak aingeru bik eusten zuten xingola batean marraztuak eta kutxatxoaren gerri osoa hartuz. Bazirudien Moisesen zentzumenek entretenigarri bat behar zutela, bere begiek behin eta berriz irakurtzen zuten paperekoa eta bere usaimenak emakumezkoaren lurrina aditzen zuen gelan: Matide Isabelaren lurrina, gau hartako lurrina... Ikusi zuen errezela baztertu egiten zela errebolber baten kanoia erakutsiz, Loboren oihuarekin batera:\n— Hireak egin dik, artaburu ...kumea!\nElkarri indarka ari zirela, Moisesek nabaritu zuen haragi bizi bat eteten zitzaiola besoetatik, izerdiz likin, berari ere zangoek dardara egiten ziotela, lurrera nahian. Matilde Isabela oihuka ari zen sokorri eske. Jendea sartu zenerako hilak ziren biak: Lobo aizto baten zauriz, eta Moises bihotzean jotako tiroz.


MILAGROS DE DISEÑO - Sare sozialen kudeaketa, community managerra Donostian\nZure Sare Sozialak estrategiaz kudeatzen ditugu zure xede-publikora iristeko\nDonostia/San Sebastian 2016ren Sare Sozialen eta Online-Marketing agentzia gaituzu\nZure markari sormena txertatzen diogu xehetasun guztiak kontuan hartuz\nZure Sare Sozialak zure xede-publikoaren hizkuntzetan kudeatzen eta gainbegiratzen ditugu\nBehean informazio gehiago\nDonostia 2016 Europako Kultur Hiriburuaren online-estrategia eta Sare Sozialak kudeatzen ditugu lau hizkuntzetan.\nCas + Eus\nNazioarteko Sare Sozialen estrategia eta kudeaketa kontsumo handiko sagardo honen lehiaketak eta promozioak eginez.\nCas + Eng\nJaialdiaren Sare Sozialen kudeatu ditugu, espektatiba sortaraziz eta jaialdiaren zuzeneko ekitaldien berri emanez hiru egunez.\nOnline estrategia eta Sare Sozialen kudeaketa bezeroen arreta barne, hala nola, oharrak eta azken orduko aldaketak.\nEz gara edonolako Marketing Online-agentzia bat. Zure agentzia gara, gure ustez ez daudelako bi bezero berdin. Entzun, aholkatu eta lagunduko zaitugu; batez ere gauden online mundu berri honetan zure bidelagun izango gaituzulako. Zure bezeroak interneten daudelako.\nOnline-Aholkularitza eta Estrategia\nZure marka aztertuko dugu.\nZure helburuak osatuko ditugu.\nZure Online-estrategia sortuko dugu.\nZure Sare sozialen kontuak sortuko ditugu.\nEdukietan oinarritutako Marketinga.\nEgunero kudeatuko ditugu zure sareak eta zure ekitaldien berri emango dugu.\nBehar dituzun hizkuntzetan idatziko dugu.\nSorkuntza-lanak, argazkiak eta diseinuak.\nAnalitika eta Gainbegiraketa\nEgunero gainberatuko ditugu zure sareak.\nZure online-izena neurtuko dugu.\nHilabetero zure webgunea eta sare sozialak aztertuko ditugu.\nKonklusioak eta estrategia berriak.\nEnpresa eta profesionaleentzako ikastaroak.\nNeurrira egindako formakuntza.\nZuk abiatutako autogestioan lagunduko zaitugu.\nKrisien ebazpenerako jarraibideak.\n“Donostia / San Sebastián 2016ri Milagros de Diseñok profesionaltasuna, asertibitatea eta sorkuntza ekarri dio; alde batetik, ideiak eskaintzen dituzte haiek gauzatzeko baliabideak emanez eta baita formakuntza ere, hamaika emaitza sortuz”\nFernando Álvarez, Donostia/San Sebastian 2016ko Komunikazio-Zuzendaria\n“Jasotako formakuntzari esker, taldea ohartu zen sare sozialen kudeaketak erakunde batean suposatzen duen lanaz eta garrantziaz. Izugarri gustatu zitzaigun gogo handiz eta ezaguera nabarmenez emandako formakuntza: komunikazioa benetako pasioarekin bizi dutela nabari genuen”\nAuria Etxeandia, Donostiako Musika Hamabostaldia\n“Ikastaroak parte hartze handia izan zuen eta bertaratu zirenek oso ondo baloratu zuten, 5 puntutik 4’7. Ikastaro horretara joan zirenen eta ez zirenen laneko aldea agerikoa da”\nMikel Villamañe, Industria Ingeniaritza Teknikoko Unibertsitate Eskola EHU\nMarketing-Onlinearen gainean zalantzak al dituzu? Buruan ideiaren bat? Proposamenaren bat? Gu ezagutu nahi? Aukeratu nahiago duzun bidea eta jarri zaitez gurekin harremanetan... :)\nC/ Bergara 19, 2º Oficina 3\n20005 San Sebastián (Gipuzkoa)\n+34 943 900 286


Heriotzak tabu izateari utz diezaion - Orio - Karkara.eus\nHeriotzak tabu izateari utz diezaion\nAitziber Arzallus 2022-03-11 10:05\nDatozen asteetan heriotzaren inguruko hainbat jarduera gauzatuko dituzte Orion, heriotza bizitzaren parte den prozesu naturaltzat hartzen ikasteko helburuarekin. Jarduera guztiak irekiak eta doakoak izango dira, baina bertaratu nahi dutenak aurrez izena eman beharko dute 613 02 36 18 telefono zenbakira deituta edo Whatsapp mezu bat bidalita.\nBihotzetik Tolosako elkarteak koordinatuta eta Gipuzkoako gainontzeko komunitate errukitsuen elkarteen laguntzarekin (Orioko ZainBizi elkartea tartean), Bihotzetik Elkarrekin Eraiki ekimeneko hainbat hitzordu izango dira Orion datozen hilabeteetan: hitzaldiak, mahai inguruak, film emanaldiak eta abar.\nGipuzkoan, komunitate errukitsuen sei elkarte daude gaur egun: Orioko ZainBizi, Zarautz Herri Zaintzailea, Hondarribiko eta Irungo Bidasoa Zurekin, Donostiako Bidegin, Elgoibarko Almaur eta Tolosako Bihotzetik. Elkarte horiek dauden gainontzeko udalerrietan ere izango dira ekimeneko hitzorduak. Orioko Udalak, Adinberrik eta Gipuzkoako Foru Aldundiak ere parte hartuko dute ekimenean, kolaboratzaile gisa.\nGaur egungo gizartean heriotzaren gaia tabua dela uste dute ekimenaren antolatzaileek, eta horrek ezinezko egiten duela bizitzaren parte den prozesu naturaltzat hartzea. "Maite dugun pertsona baten heriotzagatik mina sentitzea zerbait naturala da, baina gure gizartean, sarritan, min hori sufrimendu bihurtzen da, depresio, frustrazio, erru sentipen, hutsune, motibazio falta, segurtasun falta... Ez baikaude prestatuta heriotzari aurre egiteko; areago, ezta heriotzaz hitz egiteko ere". Hori dela eta, bizitzako azken uneak, dolua eta galerak naturalizatzeko eta humanizatzeko helburuarekin, Bihotzetik Elkarrekin Eraiki ekimena jarri dute martxan.\nJarduera guztiak irekiak eta doakoak izango dira, baina bertaratu nahi dutenak aurrez izena eman beharko dute 613 02 36 18 telefono zenbakira deituta edo Whatsapp mezu bat bidalita.\nOrion gauzatuko dituzten jarduerak:\nMartxoak 15, asteartea. Zineforuma: Despedidas filma eta solasaldia, Amaia Gozategik gidatuta. Salatxo aretoan, 18:00etan.\nMartxoak 28, astelehena. Hitzaldia: Iñaki Peña zainketa aringarrietako medikuak heriotza duina izango du hizpide. Arraunetxen, 19:00etan.\nApirilak 11, astelehena. Hitzaldia: Doluaren prozesu naturalaz hitz egingo du Izaskun Andonegi Bidegin elkarteko adituak. Kultur etxean, 18:30ean.\nMaiatzak 12, osteguna. Hitzaldia: Bizitzen ikasi, hiltzen ikasi hitzaldia emango du Belen Capapek. Salatxo aretoan, 18:30ean.\nMaiatzak 26, osteguna. Hitzaldia: Montse Perez Bidasoa ospitaleko medikuak heriotza aurreko uneez jardungo du. Kultur etxean, 18:30ean.\nEkainak 2, osteguna. Tailerra: Azken nahien ziurtagiriari buruzko saio parte hartzailea, Bihotzetik elkarteko kideen eskutik. Salatxo aretoan, 18:30ean.\nEkainak 14, asteartea. Hitzaldia: Dolutik bizitzara hitzaldia emango dute Almaur elkarteko Iñaki Arregik eta Belen Capapek. Salatxo aretoan, 18:30ean.


Tashkent-ik berriz ere | Buelta sustraietara\n← Taskent (Uzbequistan)\nMashad (Iran) →\nIra 16 2008\nTashkent-ik berriz ere\nBai, berriz hemen.\n> Oraingoan Txirrindak Turkmenistan-go mugatik 100km-tara dagoen herri batean utzi ditugu gure zai autobusa artuta hona etorri garen bitartean. Hasiera batean Visak egun berean jasotzea zena pixka bat luzatzen ari zaigu. Bi egun daramatzagu eta ea bihar Iranekoa jasota, Turmenistangora joan eta 5 egunetarako transit visa jasotzen degun.\n> Bai, bakarrik 5 eguneko visa daukagu 525km gitxi gora behera egiteko.\n> Herrialde hau gobernatzen dutenak paranoikoak daude, eta dena kontrolatu nahi dutenez, turist visa duenak gida bat kontratatu behar du horrek balio duenarekin, eta gu txirrindan goazenez bakarrik 5 egunetako visa lortuko degu nahiz eta 7-koa eskatu.\n> Hau aspalditik jakinda pixka bat entrenatzen aritu gera, eta nahiz eta Laura beldur pixka bat daukan, badakit lasai ederrean egingo dugula. Entrenatzen ibili baitgara azkenengo hilabetea 100 km-tako egunak egiten, baino 5 segidan direnez ikusi beharko.\n> Bestalde, Samarkand-en Daisuke Japoniarra ezagutzeko aukera ezin hobea eduki degu.\n> 2 urtetako atera zen etxetik txirrindan ibiltzera eta dagoeneko 10 daramatza. Munduari bi buelta eman eta 120 herrialdeetan egona da. Hala ere ez da hori harritu nauena, bere izakera baizik. Lasaia, alaia, isila eta behar duenean bakarrik hitzegiten duen horietakoa.\n> Bide, norabide, idei berriak eman dizkidu eta herrialde batzuetaz ezin hobe hitzegin digu eta betste batzuetaz…\n> Dagoeneko plan batzuk aldatu ditugu eta denborak esango du nora aldera goazen.\n> Gainera berak daukan kontaktu guztiei mail bat bidali die guri behar degun informazioa emateko eskatuz, eta hasi gera emailak jasotzen munduko txoko urrutienetatik ere.\n> Uzbekistanetaz berriz, jende ezin hobea duela esatea besterik ezin det. Geldialdiro, norbait etorri eta te bat, gosari bat, bazkari bat, edo edozertara konbidatzen digu edo nahi digu, batzutan uko egiten diegulako kongidapenei.\n> Denda batetik ateratzen zen gizon batek, gu ikusi, poltsikotik dirua atera eta zerbait erosi genezan eman nahi zigun, guk ukatu egin enion eskerrak emanda eta mala ostian alde egin zuen. Eta beste batek ere ea dirurik behar genuen galdetu zigun.\n> Hau da erokeria!!!!!\n> Herrialde oso laua eta “ruta de la seda” hemendik pasatzen zenez historia asko duten herri ederra askoak daude hemen.\n> Hor doakizue argazki batzuk ikusi dezazuen. “Memori card” honetan argazki politta asko dauzkadanez, dexente kosta zait zein bidali erabakitzea, espero det ondo aukeratu izana.\n> Eta bestean Kirgistaneko argazki ia guztiak dauzakat blokeatutak, ezin ikusi, ezin erabili, ezin dvd-ra pasa. Hau da panorama.\nBy ¡¡Plantate!! • Posted in Uzbekistan 2008


2022 Urtarrila 12\netxe baten eraikitzeko RE 2020 arauak jarraiki beharko dira\nUrte hatsarre hontan eraikuntzan mesüra berriak sartü dira\n8-10 urte oroz bezala, lege horiek berritü dira\nOrai artino eraikin berri baten egiteko estudio termiko bat egin behar balin bazen, RE2020arekilan « analyse de cycle de vie » bat egin behar da ere bai.\nHorrek erran nahi du, eraikitzeko behar den materialaren « pezüa » üngüramenarentako soeginen dela.\nErabiltenen den betua, etxeko borta edo isolazione zonbait karbono gaxtatzen düan mesüratüko da.\nMaider Larrory "ametxeco" termikan jakintsü den enpresako bürüa da eta kanbiamen horietaz xehetarzünak eman deizkü:\nÜhaitza berriz ere gora\nBortüetan ebite azkarrengatik eta elürraren hurtzearekin iganteaz geroz ühaitza lazgarriki goratü da. Hur gaintitzen alerta gorrian gira.\nAtharratzen, igan abentüaren 9 ko ebite azkarrekin jadanik desgastak izan ziren. Aldi hontan, ühaitza hein bat apalago bada ere, hüillantik zaintzen düe, partikülarzki Gamette izeneko eihera. Hau hausten bada, erreka alde peko etxetan hurra gaintitüko beitzeie.\nBortütik horra den hurrarengatik ühaitza gora balin bada, ebi ahina da ibarretan, hartako erreka ttipiak ez dira bereziki igan.\nMaite Pitrau Atarrratzeko aüzapeza :\nMauleko zübian pirripiten bidea arra ezarririk!!\nBIZI alkartekoek ekintza bat antolatü düe Mauleko Kolejioko zübüaren gañean.\nBizikleta bidea pintratu düe bi zentzüetako oto ebilbideen sortzearen eta pirripita ebilbideen desagertzearen salatzeko;\nalkarteko Allande Errezarret:\n2021 Ekaina 04\nHurraren kozadüra nolakoa da ?\nKozadürarengatik Ipar Eüskal herriko erreken erdiak ez dira kalitate honekoak !\nAllande Errezarret-ek, hurraren kozadüra aipatzen deikü :\nGühauk eginik atelierrak proposatzen dütü Bil ta Garbik\n2004an sortü da BIL TA GARBI sindikatüa hondarkinen tratatzeko. Bilketaren kargüa herri alkargoaren gain da, eta sindikatüak tratamentü eta berziklapena joanarazten dü.\nUrtean 567kg hondarkin sortzen dütügü pertsona bakotx. Hori bürü egiteko, gühauk eginik atelierrak proposatzen dütü Bil ta Garbik. Bideo tütoak antolatürik dira xüxenean errezeten egiteko. Ondotik, webgünian errezeta güzi horik edireiten ahal dira.\nBükata edo lesiba, larrügantzak, edo haurrekin eskülanen egiteko parada eskainirik da, etxen dütügün hondarrak baliatzez.\nDagün hitzordüak barantailaren 18an 9ak eterditan eta 26an arrestiko 6 orenetan emanik dira. Aldi hontan, ezpainetako pomada, xahaketa egiteko ehe bat eta erle ezkozko estalki bat egiten ikasten ahalko da. Bil ta Garbi webgünean izena emaiteko ürratsak agertzen dira.\nElorri Larzabal langilea :\nAnbrodjio Elichalt Bürgübürü\nAnbrodjio Elichalt Bürgübürü Santa-Graztarra, laborari eta ostalera : Lehen partea, entzün : Soinüaren telekargatzeko (e...\nAljeriaz, Abd el-Kader trajeria, Jean Louis Davant-en ekarpen berria.\n2014 Urria 16Kultura\nMaiatz argitaletxeak, Aljeriaz, Abd el-Kader trajeria, Jean Louis Davant-en libürü berria plazaratü dü. Hiru ehün orrial...